url: =Ka muhpak US Gamthu pawlkhat (28) ~ Awn Za Pau :: ZOMI DAILY\nposted on 25 October 2015 at 8:00 am Lomkholna: Article, Awnzapau, Theihhuai\nHih lamah seminar, workshop, training cihte tamzat mahmah hi. Training kahna bang a tamzaw aman uh ciangin laivuansak uhhi. Tua trainingte pen ni khat pan nipi khat kha khat sinnate hi lel ngeel a, a on uh ciangin letmat pia tangtang uhhi. Tua certificate te pen ih lah theih ding (evident) khat suakin amau gam a akingahte bang peuhmah kizang thei mahmah ta leuleu hi.\nGentehna in ansai bangah na sep na siauh nop leh ‘food handler certificate’ neih kul a, tua pen nai nih sung khawng honghilh in tua zawhteh laivuan sak a, a on leh letmat piapah hi. Tua certificate ih neih kei leh hong semsak peuhmah lo hi. Ei Kawlgam leh adang US lo peuh a ki-ngah ong letmatte bel hong thusimsak lo hi.\nAhi zongin mundang a na ngahte zong kemcingin lak theih dingin kiging veve lecin ih siamna lahkhiat theihna ahih manin thupi veve hi. An tawh kisai a sem khempeuh uniform silh a, lukhum zong khu hamtang hi. Banghang hiam cih leh an lakah a sam zang a kiat lohna ding a, a dalna ahihi.\nCihcih Sam Hang In\nMedicaid, medicare, healh insurance akicite lah nei lo, sum leh paai lah cent khat zong na neih loh hangin, a haksa penpen natna va tuak in va kilak leteh, mihing leh mihing liangko kikimna (human rights) in hong gum khia veve a, Kawlgam zatote bangin na kibawlna ding sum tua zah nong piak kei leh, hong kem hong khoi hong bawl lo ding hi ung… cih peuhmah om sak lo in, cina gim nu/pa a cidamna ding mah a damna dingin a bawl a khoi uh khiam lo leuleu hi.\nA beizah a sum a paaite sazian in koih ciuciau uhhi. Pawl khatte bang mihau Pasian thu umte in piaksak thei lai uhhi. (azom omlai hi…) Agelh: Awn Za Pau\nPrevious: Rev. En Khan Hau nu – Pi Ot Khan Dim kum 77 sivuina\nNext: A Brief Story of Khuado Festival


timestamp: atn

url: =Zekhariah 2 | Siantongluan.net\nZekhariah 2 |\nKa muhna dang khat leuleu-ah, a khutsungah tehna khau a tawi mi khat ka mu hi.\nKoi-a pai ding na hi hiam, ci-in ka dot ciangin amah in, "Jerusalem khuapi a sauna ka theihna dingin a teh dingin a pai ding ka hi hi," hong ci hi.\nTua ciangin vantung mipa hong paikhia a, vantung midang khat in amah na dawntuah hi.\nTua ciangin vantung mi a masapa in a dawntuahpa kiangah, "Va tai in la, tehna khau a tawi tangvalpa kiangah hih thu va gen in. Jerusalem khuasungah mihing leh ganhing tam mahmah ding ahih manin Jerusalem kulhhuam sungah ta zolo ding uh hi.\nTua khuapi a hu dingin meikulh bangin Topa mahmah a omna ding, leh tua khuasungah a minthanna tawh a tenna ding thu, Topa in kam ciamzo hi, ci-in va gen in," a ci hi.\nTopa in ama mite kiangah, "Mun khempeuhah note kong thehthang khin hi. Ahi zongin tu-in Babylon panin taikhia-in Jerusalem-ah ciahkik un.\nBabylon-ah a om mite aw, Zion-ah tai un," ci hi.\nHih bangin maang ka muh khit ciangin, ama mite na a sutgawp minam dangte kiangah thu a gen dingin Vanglian Topa in kei hong sawl a, Topa mite a su mi peuhpeuh in a mit nauta bangin a manphapen khat a su ahi hi.\nTopa mahmah in note hong su ding a, nidanga note na hong sepsak mite in tu-in note nate hong lehsuh kik ding uh hi, hong cisak hi. Hih bangin thu hong pian ciangin Vanglian Topa in kei hong sawl ahih lamtak na thei ding uh hi.\nTopa in hih bangin hong ci hi: "Jerusalem mite aw, lungdamin la sa un. Note tawh a hong omkhawm ta ding ka hi hi," ci hi.\nTua hun ciangin Topa kiangah minam tampi hong pai ding uh a, ama mite a suak ding uh hi. Topa in note hong ompih ding a, tua ciangin note kiangah kei a hong sawl ahihna thu na thei ding uh hi.\nJudah mite pen gam siangtho sungah Topa neihtuam hong suakkik ding a, Jerusalem khua pen ama it penpen khuapi hong hi kik ding hi.\nMi khempeuh aw, Topa mai-ah gamdai-in om un. Bang hang hiam cih leh a siangtho ama omna mun panin amah hong paikhia ta hi.\nTedim Lai Siangtho / Laibu: Zekhariah 2


url: =Thupha Ngah Minam ~ Cin N. Lian :: ZOMI DAILY\nposted on 11 January 2015 at 11:12 pm Lomkholna: Article\nLeitung mi khempeuhin thupha deih kimin thusia ki deihlo hi. Thupha cih ciangin a hoih na khempeuh hi a, thusia cihciangin a sia na khempeuh hi pah hi. Ahizongin thupha in zawi leh nak a neih mah bangin thusia in zong zawi leh nak nei mawk hi. Laisiangtho sungah thupha i ngah theih nading lam tampi na om a, mimal thupha, innkuan thupha, minam thupha, gam thupha cih bangin a cing pikpek in om hi.\nMinam buppi-in thupha i ngah theihna zia namnih na om a, (1) Topa pen Pasian a a nei minam (2) Ama luah dinga teelna a ngah minam ahihi.\nMinambup khatin thupha a ngah theihna dingin Pasian’ teelna a ngah kul hi. Leitungah minam tampi om a, tuate lak ah Israel minamte bek Pasian’ teel minam hi. Pasianin leitungbup khuavak dingin na teel hi. (Isai. 42:6; 49:6; Matt. 1:21).\nTuma kum 4000 lai-in Pasian in Terah tapa Abraham na samin (Pian. 12:1-3), Abraham in Isaac tapa nei a, Isaac in Esau leh Jacob tapa nih nei hi. Jacob ta 12 sung pan Israel minam hong piangkhia hi. Kial tunna hangin Jacobte innkuan in a tapa Josef beelin Canaan gam pan Egypt gam hong lal uhhi. Egypt gamah kum 430 a om khit uh ciangin Moses makaihna tawh Canaan gam zuan kik uh a, Joshua in Canaan gam dong tun suak hi.\nThukhenmang ten tawlpi khat sung a uk khitteh Kumpi Saul, David, Solomon te hong khanga, Solomon tapa Rehoboam khang ciangin gam phelnih kisuah hi. Saklam Israel gam, khanglam Judah gam kici a,, saklamah kumpi 9 a maan khit BC 722 in Assyria te khut sung tung hi. Khanglamah Kumpi 20 amaan khit BC 605 kumin Babylonte khutsung tung hi. Babylon ah kum 70 sal hong tan khit uh teh Ezra, Nehemiah te makaihna tawh a gam vuah ciahkik hi. Ahizongin amau ki-uk tawm hiloin minamdangte khutnuai hi toto a, Topa Zeisu hun lai-in Rome te khut nuai-ah om uhhi.\nAD 70 ciangin Rome galkap mang Titus in Jerusalem khuapi susia in Judah mite nakpi-in bawlsia ahihmanin leitungah ki thehtangin a minam leh a gam dongin beimang hi. Ahizongin Pasian kamciam a om bangin leitung mun khempeuh pan kikaikhawm kik a, May 14, 1948 ni-in Israel gam ci-in leitungah gam khat leh minam khatin hong ding kik uhhi.\nIsraelte pen mipil misiam, minam lian hiloin a gam uh zong neu mahmah hi. Egypt, Babylon, Persian, Greek, Romante khawng tawh tehkaak taak hilo hi.. Ahizongin Pasian teel minam ahihman un Pasian in kem a, san tuipi pan honkhia hi. Esther hun lai-in minambup bei nading ki vaihawm hi napi suakta veve uhhi. Galpi nihna sungin German galkapmang Hitler in Judah mite beimang sak sawm a, awn 6 that ta leh beimang zo tuanlo hi.\nPasian teeltuam minam ahihmanun mi namdangte tawh kibanglo uhhi. Leitung gam khempeuh ah a pil a siam, a hau amaute mah hi lai hi. Laisiangtho bu 66 a gelhte khat longal Judah mi vive hi a, Topa Zeisu zong amau mah hi-in mi namdangte tunga Gupna thugen masa zong Judah minamte mah hi. Pasian teel minam ahihmanun thupha ngah minam suak limlim uh hi.\nAnihna-ah a khatna gen kik leng: Topa pen Pasian a nei minam in thupha ngah hi.\nLeitungah Pasian min suanga kiphuan gamkhat bek om a, America gam hi. Columbus in 1492 kumin America gam mukhia hi. Ahi zongin America gam taktak hong piankhiatna dinga Pasian min tawh a pai masa pen Christian khualzinte (pilgrims) ahi uhhi. England gamah suakta tak a, Pasian biakna a om theihloh ciang Holland gamah lal masa uhhi.\nHolland gamah Pasian um mel omlo kampau lah ki banglo ahihmanin England gamah ciah kik uhhi. England gam pan America gam zuan dingin May Flower gunkuangpi tungtuangin mi 102 hong dingkhia uh a, Atlantic tuipi kantanin haksatna tampi a phut khit uh ciang November 11, 1620 ni-in America leitang hong tung uhhi.\nA tun phetun “May Flower Compact” ci-in kiciamna laikhat gelh uh a, a lai patna-ah Pasian min tawh, “Amen” (In the name of God, “Amen”), ci-in gelh uhhi. Kum 100 val bang Englandte khutnuai ah a om khit uh teh Englandte tawh gal hong kido uhhi. Galzawhna dingin a makaipa uh George Washington in vuklak khuadam nuai ah khukdinin thungen hi. Galzo a, suahtakna a pulaak uh ciangin zong (a) Pasian pen mihing piangsak Pa ahihna, (b) Mihingte kiza kim a hong piangsak a hihnate pulaak uhi.\nGam ki-uk zia ding thukhun (Constitution) hong geel uh ciangin Laisiangtho mah ki makaihsak uh hi. Khatvei hih lai a geel laitak un, a deihna uh kituaklo in cihna ding theilo uhhi. Tua laitakin Benjamin Franklan in “Pasian dong ni” ci-in a vekpi un thungen khawm uhhi. Pasianin a thungetna uh dawngin baihtakin a hoih pen ding mukhia sak hi. Laisiangtho bulphuh a, thungetna tawh a kigelh American te Constitution pen mihingte khuak tawh kigelh lai khempeuh lak-ah a hoih pen in kiciamteh a, kum 400 bang kip hi.\nTu ni dong kumpi thak a kah ciang Laisiangtho tawh kiciamna nei a, Congress thukikupna-ah thungetna tawh pan uhhi. A sum tung uh ah “Eiten Pasian i muang hi” (In God We Trust) Late 31:6 sung gelh uhhi. Kumsim-in Pasian tungah “lungdamkoh thunget ni” (Thanksgiving) November nipi lina, a ni lini (Thursday) sim zang uhhi. Zogam a Pasian thu hong puak masa Carson, Cope, Nelson topa cihte American mite vive hi.\nMinamdangte kiangah huhna sum le paai, mimal tawh lungdam thu puakna nasia takin nei den zo uh hi. Pasian umte satna le tenna gam ahihmanin America gamin Pasian thupha sim zawh loh ngah hi. A hauhna, a pilna, a thupitna uh genzawh ding hilo hi. Leitung vangam (Earhtly Paradise) kici liang hi. Pasian thupha ngah gam hi.\nAmerica gamin Pasian um khin hetlo dinga, zu nene, a gutata, siatna bawlbawl tampi mah om den ding hi napi, a gambup a minam buppi-un Pasian teelin, a minambup Pasian a suahsak ban vuah, gambup Pasian suaksak uh ahihmanun a gambuppi un thupha ngah ngiat uh hi. A um tawh a umlo tawh ngah khin uh hi. Laisiangtho bulphuhna-ah a mimal ciloin, a minambup na ci mawk hi. Thupha a ngah zia uh a nuai a bangin en ding hi hang.\n(a) A sum un thupha ngah hi. US dollar kideih mahmah a, tam man mahmah hi. Dollar khempeuh lakah kideih pen in tam man pen hi. Leitungbuppi-ah ki zang thei hi. A sum un Pasian nei a, Pasianin a sum uh nei hi. Pasian min leh a kammal a tuan manin a sum un thupha ngah limlim hi.\n(b) A gam un thupha ngah hi. Gamdang kici pha diak hi. India gam Sen gam paite gamdang pai kici lua khollo a, America paite gamdang pai ki ci deuh hi. Ki- ut diakdiak in tulza tampi bei in ki hanciam hi. Thupha ngah gam ahihmanin a gam uh ki-ut limlim, nuam kisa limlim hi mai hi.\n(c) A lai uh thupha ngah hi. Leitungbuppi-in manglai thupi sa in sin loh phamawhsak ta hi. Leitungbup zel a, laibu a tam pen Manglai tawh ki-at hi. Manglai i theih nak leh leitung kimkot thei hi.\n(d) A minam un thupha ngah hi. Tha lian in mel hoih uh a, cidamin khansau uhhi. Hau in pil kim uh a, ngo in itna leh hehpihna nei deuh uhhi. Khapi tung leh solpi tung dong kah zo uh a, vanleng, Rocket, Computer, set van nam tuamtuam leh pilna siamna lamah madawkin a thei masa hi den uhhi.\n(e) Thupha zeek zo uh hi. Leitung gam zawng te huh den uh hi. Patau kangmei, huihsia guahsia thuakte huh den uh hi. Minamniamte leh dinmun niamte laamto uh hi. Singkung, lopa, ganhing dongin it uh a, kemsiam uhhi. Leitungbuppi adinggin Nu leh Pa dinmunah ding zo den uhhi.\nTua mah bangin Zomite sungah Pasian a um masa Pu Thuam Hang leh Pu Pau Suan (1904) na hi a, a minambup un pilna, liatna, hauhna ah thupha ngah lawh takpi uhhi. 1899 March 15 ni-in Carsonte nupa Hakha na tung uh a, Zomite sungah Hakhate dem zawh ding a hih loh ban ah Zogam khuapi zong Falam khua pan Hakha ah kilaih lai mawk hi.\n1813 July 13 ni-in Judsonte nupa Yangon na tung uh a, kum 6 khitteh U Naw Christian na suak hi. Kawlgamah Kawlte mah Christian suak masa ahihmanin khuapi zong Mandalay hi ngeinapi Yangon ah na kituah lian hi. Pasian thupha a tun masaksak na munin thupha ngah a, a sang masa minambupin thupha ngah lawh lian takpi hi.\nTua ahihmanin Zomite thupha ngah minam i suah theih nadingin i minambupin Pasian pen Zomite Pasian hi, Lungzai Pasian hi, Hong siam Pasian hi, ci-in i san kim theih leh thupha ngah Zominam i suak ding hi. Thupha ngah theih nading in namnih bekbek om a,\n(a) Topa pen Pasian a nei minam…Minam in Pasian teelna tawh\n(b) Ama luah dinga teelna a ngah minam…Pasian in minam teel na tawh…..\nHih namnih lak ah Israel mite bangin Pasian teelna hi thei nawnlo ahihmanin minam in Pasian i teel ding bek om lai hi. Topa pen keima ading a ka teelsa, keima muanpi na hi a, keima ngah ding khempeuh na khut sungah om hi. Late 16:5. Topa sungah hauhna, pilna, liatna, minthanna, a dimin om a, leitung vantung thupha a dim in om hi. Topa pen amau Pasian ahi mite pen mi lungdam ahihi. Late 144:15. Hih sermon na khak sak un hehpihna tawh…. Cin N. Lian\nPrevious: Khutgelh Laisiangtho ~ T. Sawm Lian\nNext: Tulaai Leitung Thuthang Tuamtuam Updates Jan 11,2015


url: =Christian Hymn te’ tangthu: Khatvei ciangin khuangkhau tat-in :: ZOMI DAILY\nChristian Hymn te’ tangthu: Khatvei ciangin khuangkhau tat-in\nposted on 16 December 2016 at 3:00 am Lomkholna: Article, Biakna, Hymn, Zamkhatkham\nSaved By Grace (Late 17:15)\nGeorge C. Stebbins (1846-1945)\n19th century bei kuan lam leh 20th century bul lama a khang mahmah evangelical movement i ngaihsut ciangin mi thupi mahmah thum mangngilh theih ding hi lo hi. Evangelist D. L. Moody, musician minthang Ira D. Sankey leh hymn phuak minthang Fanny J. Crosby-te ahi uh hi. Pasian’ na kum tampi a sep khit uh ciangin Moody-Sankey cialpite a lawhcinna pen Fanny Crosby’ phuahsa late a kizat hang hi, ci-in Sankey in gen ngei hi.\n1870 panin 1915 kuma a sih dong Fanny Crosby in gospel hymn mal dawng 8,000 leh dawng 9,000 kikal phuak ding hi, ci-in ki-um hi. Tuni donga kisasa late, a zawdeuh-in 1870 kumte-a a phuah hi, kici hi. Tuate lakah, “Lungmuan Huai Jesu’ Angah” (Safe in the Arms of Jesus), “Lungmuanna Thupha” (Blessed Assurance), “Hong Paisan Ke’n, Migi Topa” (Pass Me Not, O Gentle Savior), “Singlamteh Kiangah’ (Jesus, Keep Me Near the Cross), “Hong Nai Sak In” (Draw Me Nearer), “Lam Tawntung A Hong Paipih Hi’ (All the Way My Savior Leads Me), “Nang Kiangah” (Close to Thee), “Phat Un, Phat Un” (Praise Him, Praise Him), “Pasian Min Pha Ta Hen” (To God Be the Glory), “A Sia Ding Honkhia In” (Rescue the Perishing) cihte mi kim’ theih late ahi hi.\nHih “Khatvei Ciangin Khungkhau Tat-in” la bel Fanny Crosby in 1891 kum, ama’ kum 71 a phak laitaka a phuah ahi hi. Moody-Sankey cialpi nunung lama a kizangpen la khat ahi hi. A sawt nai het lo-a si a lawm it mahmah pastor khat thugenna tract laihawm a simna pana a phuah ahi hi. Tua laihawm sunga kigelh thute lakah hih mit khua mu lo laphuaksiamnu Fanny Crosby’ lungsim a sukha pen mun bel, “Khazih in hong piak hehpihna ah thumaan tek hi lehang, bangci nuntak ding cih hong hilh tua hehpihna in bangci sih ding cih zong hong hilh ding hi” a cihna mun ahi hi.\nPasian’ makaihna tawh Fanny in hih la sawt phuak het lo hi. A la phuah thak pen “Some Day” (Ni Khat Ni Ciang) ci-in thulu guan hi. “A lungtang pana a phuah hi,” ci-in gen mun mahmah hi. A phuah khit ciangin a la phuahte a khen den Biglow-Main company-te khak hi. A la phuah manin dollar nih ngah hi. La khenpa in file sungah koihcip-a kum thum sung a thu a la bangmah kiza lo hi.\n1894 kum khuakhal sungin Northfield, Massachusetts-a kinei den Christian Workers’ Conference ah Fanny Crosby kihel hi. Tua kikhopna ah Fanny Crosvy hong kihel thei cih a theih ciangin sun hunteng tavuan a la Dr. A. T. Pierson in thugen dingin cial hi. Fanny ut lo a, thu ngai ding beka pai a hihna a gen khit ciangin, “A pongpongin ko numeite peuhmah biakinn sungah pau lo-a om ding hizaw lo ka hi uh hia?” ci-in a nuikawmin dawng hi. Dr. Pierson in mang tuan lo a, a tawpna ah Fanny Crosby in Thursday sun lamin thugen dingin mang hi.\nTua ni-in thu ngai dinga pai mi tam mahmah hi. A nuntakna a Pasian’ piak thuphate teci pang ngelhngelh-a, a mit khua muh lohna nangawn Pasian’ piak nasep a sep theihna a hih manin lungdam ko hi. Hamphatna bangin ngaihsun hi. A thugen a khitna-in tua ma kum nih lai-a Poughkeepsie-a camp meeting a pai lai-a a phuah poem khat tawh khum hi:\nKhatvei ciangin khuangkhau tat-in,\nTu bangin-ah zai nawn lo ding;\nAhi hang ka khanlawh ciangin,\nKumpi inn sungah nuamsa ning.\nTua a phuahsa poem a malmal-in lo ngelhngelh-a daii khipkhepin kingai hi. A khupna-in,\nCik ciang a’ diam, kigingkhol ning,\nKa meivak bawlsa sinsen-in;\nKa Topa’ ang kidenna ning,\nVantung kongpi a hon phet-in. (Rev. S. T. Hau Go’ tei Xistian La pan)\nTua ni-a kikhawm peuhmah khitui luang lo om lo hi. Mite’ lungsim lawng mahmah hi. A nitak ciangin Fanny Crosby’ kiangah Ira D. Sanky pai vingvenga a la-aw a phuah theih nadingin tua lamalte ngen hi. Fanny in Biglow and Main Publishers-te’ kiangah a khak khit lam gena, tua ni dongin la-aw kiphuak nai lo ahih manin kuama’n la-in phuahtaaksa lo uh hi ding hi, ci-in gen hi. A pongpongin tua lamalte ama’ thugennate ah a zat zelzel theih dingin amah guakin kem nuam lel hi leh zong kilawm hi. La-aw kiguan leh mun khempeuh ah kizel pak ding ahih manin a aw kiphuak khol kei leh utzaw mai hi.\nAhi zongin tua kikhopna ah London Christian Paper panin reporter khat kihel-a, Fanny Crosby’ poem ngaihsa lua mahmah hi. A phuaknu in tua lamalte a kep khinkhian nop lam thei lo-in, a malmal-in na tei-a, a sawt lo-in tua London Christian Paper ah suaksak hi. Ira D. Sankey in mu pah a, Fanny Crosby’ kiangah a la-aw a phuahsak nading phalna ngen hi.\nCrosby leh Sankey-te bel a ki-it mahmah lawmta taktak uh hi a, ahi zongin Crosby in tua la lian pen George C. Stebbins in phuak leh a utna gen hi. Sankey in zong George Stebbins hopih pah a, a lawmnu uh’ deihna gen hi. Stebbins in a aw phuakpah takpi-in a sakkik ding phuahbeh-a la ngaih mahmah khat hong piangkhia hi.\nMoody leh Sankey in a cialpi bawlna peuh vuah hih la nakzat mahmah uh hi. Kikhopna khempeuh ah hih la a kisak loh hun om lo mai hi. Kikhopna khatpeuh ah hih la a kisak simin tutphah tung khat-ah tu-a gamlapi en-a a hak ciiciai Moody a khutui luan loh hun om lo hi, kici hi.\nAugust 13, 1908 ni zanin Ira D. Sankey si hi. A sih ni zingsang lamteng khua phawk lo-in oma, tua laitakin hih la sung pan a nuai-a taang khat sa hiauhiau hi, kici hi:\nAmerican gospel music ah mi minthang mahmah George C. Stebbins pen February 26, 1846 ni-in Canada gam Orleans County, Ontario ah suak hi. Orleans County pen tuizeu minthang mahmah Niagara Falls pan nisuahna leilu lam tai 50 na pawla om ahi hi. Kum 23 a phak ciangin America gam Chicago ah lalsukin Lyon and Healy Music Company ah nasem hi. 1874 kumin Boston ah kisuana Clarendon Street Baptist Church ah music director sem hi.\n1876 kumin amah tawh nasem khawm dingin D.L.Moody in sama kum 25 sung Moody leh Sankey-a kipan evangelist minthang George F. Pentecost leh Major D.W. Whittle-te tawh kithuah-in la makai, choir director, la-aw phuak, gospel la kaikhawma a khenkhiapa cih bangin om hi.\nLa minthang tampite a la-aw ama’ phuah hi a, tuate’ lakah hih la “Khatvei Ciangin Khuangkhau Tat-in” (Saved By Grace) banah, “Siantho Nang Hun Zang In” (Take Time to Be Holy), “Kei’ Dahna Khualmial, Koltanna Pan” (Jesus, I come), “There Is a Green Hill Far Away” (Khuapi Umna Kulh Pua Lam – Xtian La No.101), “Ye Must Be Born Again” (Nih Vei Na Suak Kik In – Xtian La No. 464), “Savior, Breathe an Evening Blessing” (Topa aw, Ka Ihmut Ma-in – Xtian La No. 34), cihte kihel hi.\nGeorge C. Stebbins in Pasian’ piaksa nuntakna man nei takin zanga, a kum 91 a phak laitak October 6, 1945 ni-in Catskill, New York ah si hi. “Queen of Gospel Hymnody” kici Fanny J. Crosby’ tangthu bel i theihtheihsa ahi hi. Ahih hangin hilai-ah a cingzaw-in tawmkhat i genkik ding hi. Amercica gam Southeast, New York ah March 24, 1820 ni-in suaka Bridgeport, Connecticut ah February 12, 1915 ni-in si hi.\nNipi kal guk (kha khat leh a lang) a phak laitakin a mitna-a zatui kinuh khial ahih manin a mit lang nih-in tawcip hi. A mit in khua a muh loh hangin sun leh zan khen thei hi. Mit khua muh lohna pen mi cin lohna in ngaihsun ngei lo a, mit khua mu lote in mit khua mute bangmah-in na khempeuh sem thei hi, ci-in gen den hi.\nA neu lai-in midangte mah bang-a, nuamsa mahmah lel hi. “Zulei khat bangin singkung tung ka kah thei -a, a tuanna phah lo-in sakol tung ka tuang thei hi” ci-in gen ngei hi. A kum tawm mahmah lai-in Laisiangtho lotngah kipana Piancilna pan Thuhilhkikna ciang, Lungdamna thu bu lite, Ruth leh Solomon late lotngah-in ci thei hi. “Laisiangtho in ka nuntakna bup hong zun hi” ci-in a sih kuanin gen hi.\nNew York Institute for the Blind mittaw sangah kum 12 sung sangkah hi. 1847-1858 sung sangsia sem kik hi. Language leh history hilh hi.\nA music siamna leh a poem phuah siamna tawh minthang mahmah hi. A paisuak-aw (soprano) hoih mahmah nei a, guitar, harp, piano, leh organ tum zong siam hi. Classics of music kiphuaksate a theih loh tam lo hi. A lamal phuahate’ ading la-aw a phuah pawlkhat om a, ahi zongin zat ding deih lo hi. Bang hang hiam cih leh mi nautang’ sak dingin haksa lua, ci-in ngaihsun hi.\nA sepna mittaw sanga sem mitkhua mu lo musician leh sangsia mah Alexander Van Alstyne tawh 1858 kumin kiteng uh hi. A nupa thu uh kitam gen kha khol lo a, a lawmpa Van Alstyne bel New York kima minthang mahmah organist khat hi, cih ciang kithei hi. A kiten zawh uh a kum kik teh nau khat nei napi uh, a ngekin si pah mawk hi. Tua a ta’ sihna peuhmah gen kikkik nuam vet lo, kici hi.\nFanny Crosby pen a tha neu mahmah khat hi a, a tun pi nga pha zo lo hi. Pound 100 val gik ngei lo hi. A mel zong hoih lo a, a mai sau heuhau-in, a ha phu piana, a ha tu tegel kikal vang sawnsawn hi, kici hi. A sam sah neunau-in kil theuthau-a, a laizangah a gi khenin a nung lamah kai-a, a liangko tungah khah hi, kici hi. Mit khua mu lo ahih mahbangin mit-limlang sik-li, a vom gemgam khat bulh den hi, kici hi. Ahih hangin thu gen peuh leh mi huup keii a, a mai tai-in it huai semsem-a ngaih baang semsem hi, kici hi.\nA neu tunga kipan biakna mi mahmah a hih hangin November 20, 1850 ni-in Methodist kikhopna khat-ah piangthak pan hi. “Vantung khuavak ka sungah hong tang hi… ka khut langkhat-in leitung len-in, a langkhat-in Topa a len ka hih lam ka kiphawk hi” ci-in gen hi. Nidang ciangin tua November kha sunga a pianthakna thu gen kik-a, “Topa in ka sungah aksi khat hong guan-a kuamah in tua khuavak mitsak zo nawn lo hi” ci-in gen ngei hi.\nA khangno lai-in poetry tampi gelh-in leitung la tampi a phuah hangin, tua hun lai-a gospel laphuaksiam minthang William B. Bradbury’ hanthotna tawh 1865 kumin gospel la khat phuaka a phuah masaknapen ahi hi. Tua hun-a kipanin gospel hymn phuah ding pen a nasep lianpen-in ngaihsun hi.\nHymn phuah nasep-a a neih banah amah leh amah home mission nasem bangin kingaihsun den hi. New York khua sung missions nasepnate ah nipi kal khat-in ni tam pipi hun zang den hi. Tua mi hehpih huaite ama’ tate bangin ngaihsun hi.\nA phuahsa late’ tungtawna pianthakna teci panna a zak ding lawp mahmah den hi. A nuntak sungin mi awn khat peuhmah ama’ tungtawna a pianthak ding ama’ thungetna hi den hi.\n“Aunt Fanny” in naupangte it mahmah den-a, a kum tam mahmah khit nangawnin thuhilh dinga a kicial ciangin naupangte’ ading sermon khat peuhmah hel den hi.\nMethodist pawlpi a ngaih deuh hangin, “Zeisu it a, Laisiangtho a sang” thu-ummi peuhmah a lawm bangin ngaihsun hi. Thuhilhsia laka a pahtaakpen Henry Ward Beecher’ thuhilhna ngai dingin Brooklyn khua-a Plymouth Brethren Church ah kikhawm pahpah hi. Fifth Avenue Presbyterian Church leh Phillips Brooks in thu ahilh ciang diakdiakin Trinity Episcopal Church ah zong kikhawm thei zel hi.\nA mah a thei mite in Fanny Crosby pen ciamnuih hat mahmah mi khat hi, ci-in ciamteh uh hi. A sermon-te leh a thugennate ah nuih theih nading ciamnuih tom nono leh tangthu zaknop nono hel den hi. “Mite taii-a i thuhilh nop ciangin amau leh amau kiphawksak-a nuihsakna a hoihpen hi” ci-in gen ngei hi.\nA nuntakna a nunung lam ciangin America gam bupah thu gen dingin kisam mun mahmah hi. Thugen dinga a pai ciangin amah guak zin geugeu lel hi. A thugenna munte ah hun-ukte in amah kua hiam cih mipite’ tungah a kigen ciangin, “the Protestant saint” (Protestant misiangthonu), “the most wonderful person living” (mihing nungta laka lamdangpen nu) cih bangin gen thei den uh hi. Rev. Zam Khat Kham (Christian Hymn te’ tangthu 2005)\nPrevious: Japan gampan kibawl nektheih Muji leh Natto Brand te kidop huai ~ ZD\nNext: Pasian tung panin theihding sinna (Lessons) ~ TK Lian\nLungphona hangin Yangon aom Thai Embassy ni 3 kikhak\nBangkok ah Bomb puaktam, mi 12 si\nZolai Simbu Kum 100 Cin Pawi Ah (3) ~ Hau Za Cin


url: =Alexander the Great thuhilhna :: ZOMI DAILY\nAlexander the Great thuhilhna\nposted on 31 May 2018 at 10:04 am Lomkholna: News, Siamsin\nHun khat lai in a minthang mahmah, leitung gamtam pi a uk Alexander the Great a ki ci galkap mang (kumpi) khat om hi. Galdo in zawhcih tak zo in hauhcih tak a hau kumpi khat ahihi. A galdo khempeuh zo in a deih khempeuh a nei kumpi a hihi.\nTua kumpi pa in a sih ma in laidal tungah a sih ciang aa a kibawldan ding at in a sih masiah kuamah musak lo hi. Tua laipen a mimuan te tungah nusiat hi. Tua lai sungah:\n1. Ka sih ciangin ka luanghawm pen Siavuan minthang pen te cih loh kuamah in lawng thei lo ding.\n2. Hong ki vui ciang in ka inn leh lampi ki kal lampi bup ah ngun leh kham, sum leh paii phah ding.\n3. Si kuang ii a pua lam ah ka khut te nih ki dawk khia sak ding hi, ci in ngelh aa, a sih ciangin tuabang lian in kibawl hi.\nA nuai lam nasim ma in a deihna tawmcik na ngaihsun pak in… sim kik pak in la.\nAlexander Great ii a deih na:\n1 pen Mihing te pen sihna tawh ni a tum tek i hihi. l sih ciangin a pilpen, a siampen siavuan manglian khempeuh i gei ah om in honghuh nuam mah ta leh honghon khia zo tuan lo hi cih a gennop na a hihi.\n2 na pen lampi dungah ngun leh kham phah ding cih hi aa, a deihna pen leitung pen khualzin na khat a hihi. l khualzin sung in hauhna, pil na, minthan na khempeuh i ngah zong in, i khualzin na hongbei cingin lampi ah tua te khempeuh ki nusia kik hi. A ki nusia cip hi lel hi a cih nopna a hihi.\n3 na ii deih na pen ka nusung pan bangmah tawilo in ka suahkhiat mah bang in kasih ni in zong kaneih ka lam, ka pilna, ka minthan na te khat zong ka tawitheih tuan loh na hong en un. Ka khut sungah bangmah ciahpih tuankeng hongmu un a cih nop na a hihi.\nHih Alexander the Great i thu hilhna pen tuni dongminthang lai aa, leitung ah bangzah tak in i gualzawh hang in a kibang vive i hihi cih hong tel siamsak hi.\nKi phat sak na dingkhat zong i nei kei aa i nuntak sung in lungnop ding leh mite a’ ding aa nuntak na pen a manpha mahmah a hihi. Siamsin Library\nPrevious: Lampi tungah tui kivungtawh kuang asawp Raj’s Banana Leaf ansai ki khakcip sakta\nNext: Chin State khuapi Hakha khuasung aom inn 2 meikang, mi 3 si\nKikhelna le Maban nei theology kibat loh deuhna\nNgeina leh Christian Upna (2) ~ Rev. Fr. Damian Dal\nMalaysia, Balakong Condo inndawl 14 pan naupang kum 4 aphapan khat kia in si


url: =Alamdang Pasian’ zia pawlkhat ~ Pu Thangboi :: ZOMI DAILY\nposted on 12 March 2022 at 10:45 pm Lomkholna: Biakna, News, Thangboi\nKa nuntakna sungah lamdang kasak mahmah Pasian’ Zia pawlkhat ka theikha hi. Tu dong mah kizom toto lai ahih man in tawmkhat kong hawmsawn nuam hi\nAnunungpen Masak Ding\nKatuah khak nunung pen hong suut masa ning. Angah nailo te’n zong kidop theih ding in gen vet leng: Sikhum ih neih nak leh sawt leh Lungtang leh Kal (kidney) sukha hamtang hi. Tua ban ah pumzaw natna zong kingah thei tolai ci hi. Sikhum neih loh ding thupi pen a, ih neih khak zenzen leh zong control zawh ding thupi mahmah hi\nGilbem sung ah kum 4 sung ready-made (instant food) vive kanekna pan in sikhum kangah hi. Ka sikhum in ka lungtang thakiam sakta ahih man in Heart Failure kangah hi. Nih vei vilvel tua tawh ka si dektak khin hi\nSikhum za metformin nak neklua kahih man in ka Kal (kidney) na sukha to leuleu a tu’n ka kal thanem ta hi ci’n siavuan te’n hong gen hi. Sinkha sung ah suang na omta lailai hi.\nTuateng tawh tulaitak abuaibuai kahi mai hi. Khat khit khat ban lah ngiatngiat kul hi. Siavuanpi (specialist) te’ om nana zuat kul ahih man in tambei mahmah hi\nSikhum leh Lungtang specialist te’n “Na kal thanem ta ahih man in kal specialist tawh kilak in” hong ci uh hi. Neih leh neih loh tawh kisailo in kakan leh kal specialist minthang khat a tutna ka theikhia hi. Upna tawh booking kala pong hi\nBooking kalak pong hang ka sum ding om nawn peuhmah lo hi. Kacihna ding theilo in Pasian’ tungah kap ngeungeu in ka kiko hi.\nPasian in Maryland, USA a om atapa Pu Tuang Mung nalawng hiau ahih man in om khong thei nawnlo in ka kidney vai kilahna ding abei teng ka kilah ni ding lap in hong khak lian mawk hi\nKinaina kitanauna malkhat zong om hetlo mah tase leh Pasian’ sawlna mang ngiungeu in hong khak lian ahih man in kalung lah dam in thupi lah kasa mahmah hi\nKa Siapipa’ Hong Gen\nIndia, Bangalore a Berean sang ah LST sang kakah lai in ka Siapipa uh ahi Rev. Dr. Jacob L. Chelli in “Pasian in khutdawh ngen ding in kuamah sam ngeilo hi. Pasian’ nasemte pen khutdawh ngen dingte ih hi kei hi” hong cih pen ka bilkha ah luai den in ka nuntak pih det thu khat ahi hi.\nHamsatna khatpeuh katuah ciang in ahih theih laisiah kuama’ kiang’ ah kagen kei a Pasian’ tungah ka kiko zaw hi. Ka kisik ngei het kei hi\n$ 50,000/- hongpia Pa\n2016 kum ZIUSA te’ thusiamna tawh US kapai laitak in ka lungtang buaipih in zato kalum hi. Zomite’ khuapi Tulsa a om St. John zatopi ahi hi. Asiding hong kisa ahih man in mi tampi in hong delh hi\nNi 10 sung kalup khit ciang in Pasian’ thupha tawh cidam in katuak kik hi. Zato lupna a bei $ 50,000/ vilvel hong maisak sitset (100% write off) mawk uh hi. Tua ban ah tua zawh kha 6 sung ka cidamna tawh kisai abei khempeuh tavuan hongla lai uh hi\nTutung kidney specialist tawh kilahna ding sum omnawnlo in Pasian’ kiang’ ka kiko tak teh thudang hong gen hetlo in “$ 50,000/- hongpia thei Pa hilo kahiam?” hongci kiau ziau mawk in tuazawh asawt hetlo in Pu Tuang Mung’ kiang’ pan a huhna hong tung lian hi\nLungsim Puakzia Ding\n2018 kum zinei ta ding kahih man in medical check-up kabawl hi. Tua lai ah Hep-C (C puu/ပိုး၊) tawh kisai a result ka kansak leh tua alen siapinu in phone sung ah “Na lungsim na khauhsak in maw” hongci masa mawk hi. Tua khit teh awzol tak in “Hep-C positive mawk ei” hong cihiau hi\nTua hong cih laitak lian mah in kasung ah lungnopna (Shalom) hong omlian se hi. Kei zong kalung nuam tuan samlo ahih man in ka lawmnu kagen a “atawmpen kha 6 sung bang alumkhawm thei nailo ding himawk hang ei” kacih leh “Bang ih cih tadeh” hong ci hi\nKawlgam ah atawmbei pen Hep-C kibawlna mun kakan leh North Okkalapa zato nahi hi (Tua hunlai in). Ka delh pah hi. Siavuanpinu in ka tangthu teng hong dot khit teh “Anei ngei na hih leh na khan tawn positive alak den ding mah hi e. A lungno a omkei nak leh bangmah cikei inteh” hong ciziau hi. Ka zuanmang nuam liang hi. Zato mai ah lungno om leh omloh ka ensak pah a om peuhmah lo hi. Nuamlua kisa in ka lengmang dektak hi\nTua a kipan “Aw siavuante khawng ih cidam lam hong gendingte nahi zawmawk veh e” cih kaphawk hi. Zato inn hoih khawng kamuh teh “Hih te’n ka damloh khak ding patau mahmah uh ei” kaci theita hi. Hotel hoih khawng ka muh teh “Hih te’n ka tawl damloh ding patau ngel ve uh e” kaci thei ta hi\nHotel Ah Giak Kha\n2017 kum Magwe gamke sungah gospel kapai kawikawi hi. Chauk khuapi a Emmaus Pawlpi vaan ding in Magwe pan Sia Gin Ngaih Thang tawh kapai uh hi. Chauk katun uh teh hotel kilam thak ahoih mahmah khat na om hi. Sia Thang’ kiang’ ah “koi dih o vadawp himhim dih ni” kacih leh lawptuak hetlo in alu khuat mualmual hi. Kei zong kapa’ lamsa hi acibang kek khat in kava vel ngingei hi. Ka vel kawmkawm in bel ka lungsim sungah thu ka ngetsak hi\nEmmaus Pawlpi katun zawh uh asawtlo in Shan gam pan mi honkhat mawtaw 3 tawh genkhol lo in gospel hong pai hethat mawk uh ahih man in omna ding mun kicin loh tawh kei leh Sia Thang inntek te’n hong aanaa lua uh ahih man in den a kadawp uh Hotel pen ah hong giaksak uh hi\nHotel room sung ka lut uh teh Sia Thang tawh ka kinuihsan uh hi. Inntek te’n zong hong limbawl mahmah uh hi. Zingsang teh Hotel ah breakfast deihtak kanek kawmkawm un “Zin tung khempeuh in ei’ nekzah tek nemawk le uh kikaih kei ven cia” kaci sim khinkhian hi\nPasian in lungsim puakzia ding LST sungah Ong hilhsa luat hi a ih phawkkha kei pahpah hi. Luka 10: 5-6 sungah:\n5. Inn khatpeuh mah na lut uh ciangin, ‘Hih inn sungah thupha om ta hen,’ ci-in a masa-in na gen un.\n6. Tua innah thupha deih mi a om leh, note thupha a tungah a tung ding hi. A om kei leh, note kiangah hong kileh kik ding hi.\nNaci ngiat hi. Mi thupha paihpaih leng en zong thupha kingah nahi mawk hi. Millionaire suakthak khawng a om leh lungsim sung pan thungen in thupha paih ding ahi hi. Mi lawhcing mi daupai khat ih muh ih zak leh zong ih lungsim sung pan thupha paih ding nahi mawk hi\nMi’ leitang khawng zong haza selo in thupha paihpaih ding ahi hi. Kawlgam ah missionary a hong pai Korean te Pastor Cho akici khat om hi. ICC pawlpi ah hong kikhawm zel hi\nYangon ah leitang khat leiding in zongzong hi. Azon zawh kum 1 bang phata in adeih mu nailo hi. Citak lua mahmah ahih man in kuamah in anung zui nuam nawnlo hi.\nNikhat kamphen ding hong huh in ci’n hong cial a kava zuih leh tuani lian in leitang adeih khat mulian a teng 800 tawh leipah lian hi. Alungdam lua ahih man in Love-gift tul 70 hong pia lai hi\nPasian in hongpia nuam peuh leh thupha pen mun khempeuh pan in hong paithei lel hi. Pitazuh bang asum ding Topa Zeisu in ngasa kam sung pan lasak lel hi. Pasian in hih nuam peuh leh na khempeuh ATM set asuak thei lel ahi hi\nTutung cihmawhna pan Pasian in hong honkhia leuleu ahih man in kalung dam lua a tu a teng hong suutsuk detdat kahi hi. Suut ding tampi omlai mah leh sau Lua kha leh tutung tu a zah ciphot ni. Lungdam, Pasian’ it mahmah, Mung Laan Thang (Yangon)\nPrevious: Tulai khuahun ah Zomi leh Thau\nNext: Paak kiphah lampi hilo ~ Evan. Suangh Dal


url: =Mipil thum te Herod kiang ah vahawhna, Mate 2:3-8 | Bibleview\nTedim » Lai Siangtho » Zeisu suahna » » Mipil thum te Herod kiang ah vahawhna, Mate 2:3-8\nHerod mangpi pa thuneihna tawh Mipil te khualzinna nawngkai sak hi.\nMagi kici mipil thum te in Herod kiang ah Kumpi ding naungek khat hong suak aa a vabia ding in kong pai uh hi ci in ngen uh hi.\nMithat kumpi Herod,Rome gam ah thunei pa, ama kumpi zaa a tuh khak ding a lauluat man in naungek Zeisu deihlo hi.\nHerod pen Jew minam te hilo napi in Rome pan ukna thupha piak ngahkha ahih man in Israel te uk veve hi. A zite sung pan khat bek mah Jew minam te ahi hi.\nGreek lai in, Herod akhiatna in heroic ahi hi.\nMipil thum te kiang Herod in a genkikna – Miciimte\n3 Kumpi Herod in hih thu a zak ciangin lamdangsa mahmah a, Jerusalem khuami khempeuh in zong lamdang a sa ciat uh hi. 4 Tua ahih manin Herod in siampi liante leh Thukham hilh siate khempeuh kaikhawm a, ̶o;Koi lai-ah Khrih suak ding ahi hiam?” ci-in a dong hi. 5-6 Amaute in, “Kamsangpa in a lai gelhna sungah,\n‘Judah gamah a om Bethlehem khua aw,\nka mi Israel-te a uk dingin\nnangma sung panin ukpa khat\nhong piang ding ahih manin\nJudah gam a uk khuate lakah\na neu na hi het kei hi,’\nci ahih manin Judea gamsung Bethlehem khua-ah suak ding hi,” ci-in a dawng uh hi.\n7 Tua ciangin Herod in tua mipilte samsim a, aksi a kilat hun teltakin a dot khit ciangin, 8 Bethlehem khua-ah a paina dingun sawl a, “Tua naungek limtakin va zong un la, kei zong hong pai-in amah ka biak theihna dingin na muh khit uh ciangin kei kiangah thu hong zasak un,” ci-in a vaikhak hi.\nTheihding thu omlai:\nHerod mangpi pa pen Idumean mi khat hi aa BC 37 sung kumpi hi in BC4 in si hi.\nBC37 -BC4 sung in Palestine uk hi.\nKoi Herod pen koi zaw cih bang ci zon ding ii hiam.\nLaisiangtho sung ah HEROD min pawlkhat om hi, Herod mangpi pa pan ki pan aa amah pen spring hun (March, April, May)BC4 sung in si hi. Laisiangtho sung aa om Herod cih thulu tawh amau min in hongpai suk suk aa ukna nei min pawl khat te ahi uh hi. gentehna in Herodian Kumpi zaluahna.


url: =U Zaw Aye Maung [Racial Affairs (Rakhaing) Minister of Yangon Regional Area Government] in TBC-Y Biakinn Kong Hon Ni a thugenna tom ~ TBC-Y\nU Zaw Aye Maung [Racial Affairs (Rakhaing) Minister of Yangon Regional Area Government] in TBC-Y Biakinn Kong Hon Ni a thugenna tom\nPosted on Friday, July 12, 2013by Htaung Kyint\nU Zaw Aye Maung [Racial Affairs (Rakhaing) Minister of Yangon Regional Area Government]\nNa vekpi-un lungdam kipahna tawh kong hopih masa hi. Kei zong ka neulai 1968 kum kiimin Mindat khuapi ah sangkah-in ka om hi. Tua hun pek aa kipan Chin (Zomi) Sya/ma, Sangnaupangte tawh ka kikhawlkha hi. Tua a kipan ka theih khat in Chin mite pen Rakhaing mite tawh a kivalaak mahmah ahih lamtak ka thei sansan hi. Ei' tungah thuhoih khat hong kibawl leh, thu hoih mah tawh thuhkik ding i hanciam mah bangin, thusia hong kibawl leh, siatna tawh a thuk pahpah minamte ihi hi. Tua bang ihihna pen mi thuman le mi citakte ihihna hong kilangsak hi. I citak mahmah a, nasep zong i hahkat mahmah hi. Tangthu ah i et ciangin Dr. Than Tun (Historian) genna ah, "Kawlgam tangthu kikan theih nailoh hun pek a kipan a masa pen hong lut minamte lakah Chin mite zong kihel hi," ci hi. Chin le Kayin a masa pen hihtuak hi. Minam tampi a om Kawlgam sungah Chin-te pen a na teeng masa minamte hi citciat uh te! Tua pen kipah huai mahmah ka sa hi.\nTua bek hilo Kawlgam Mangkang kumpi' khut sungah i tun laitak, minam tuamtuam-te in ei' pansan ciatciat panin i dotek hi. Tua hunin Bo Con Bik, Khai Kam cih bangin na do uh hi. Tuate in Kawlgam suahtak nading a hanciam minamte na hihna uhh hong kilangsak hi.\nTua bek hilo Chin gam le Rakhaing pen kizomin Paletwa bangzong Chin gamah a om hangin Rakhaing gam tawh kinai ahih manin Rakhaing gam sungah zong Chin mi tampi om hi. Tua ahih manin 2008 gam ki-ukna upadi (Constitution) ah Chin Affairs Minister zong Rakhaing gamah kikoih hi. Tu laitak Yangon ah zong ka theih ciangciang Chin mi zong tam mahmah uh teh. Hong tung ding 2015 kiteelna ah zong Chin Affairs Minister na ngah theih nadingun 2014 Census tungtawnin mi omzah ii 0.1% na om uhleh Minister khat ngahzo phial ding hi uhteh. Tua bangin Minister khat ne le ucin, no' tangpi phattuam nading tampi hong panpih thei ding hi. Tu tadih-in Yangon Regional Area ah, kei le Kayin Affairs Minister khat ka om uh hi. Ko' tungah zong hong ko un. Hong pulaak un. Kong huh theihna ciangciang hong dinpih ding hi ung. Tua zong Kawlgam sunga om minamte kihuh, kidonna a hang khat zong hipah ding hi.\nKawlgam pen Democratization lamah i manawh, kal i suan toto ta hi. Tua bang a i kalsuan laitak, minam khempeuh i kipumkhat kul hi. Tua ahih manin Kachin, Kayah, Kayin, Chin, Mon, Bama, Rakhaing, Shan cih bangin minam ahaampi-in (8) bang i om pen a deihna khat oma, tua in Bama-te zong minam khat mah hi-a, amau minampi deuh cihna om tuanlo hi. Tua ahih manin minam khat ii ngah theihna khuan (rights) pen kibangkim khin ding hi. Minamte i kipibawl ciang bekin mihing hihna a thupipan ding ahi hi. Rakhaing in Chin khat thupi sim ding, Chin in Kayin, Bama in Chin cih bangin thupi simna omkim ciat leh, minam lapsangna lianpi khat hipah hi. Tui tamzah zui-a tuitung paakte (singteh) a saan tohtoh, a kahtoto tawh kigente thei hi.\nKawlgam sunga teeng mite in ei' biaknop biakna suakta takin biak theihna thukhun zong 2008 in kikipsak khinzo hi. Kumpi in zong hong theihpih Christian biakna zong na hi uh hi. Tu-in zong hih Biakinn na honzawhna uh pen na khantohna lahna (indication) khat hipah hi, ci-in ka mu hi. Hih minamte pen khangto uh, hau uh, pil uh, picing uh, kipumkhat uh hi, cih pen hong lakkhiapi (image) ding hih Biakinn in teci hong pang hi. Leitung kampau-in gen leng hih muh theih innpite (infrastructure) in na minam kitehna piciang bang hipah hi. Hih TBC-Y Biakinnpi kilamkhinzo cih pen Chin minamte' matutna (capacity) a sanna hong lak ahi hi. Tua bangin kong muh ciangin zong ka lungdamna kisuangsawn hi. Hih Biakinnpi kumsawt khomin, a dinzawh, a kikepzawh ding zong thupi seem hi. Kipawlna khat tua bang aa a kip den zawh nadingin a makaite pen mawhmatna, ze-etna, gensiatna tampi zong thuak ding hi uh teh. Tua bang teng thuakzo-in i om ciang leitung beima teng Kawlgam a om mah bangin, Kawlgam a om laiteng Chinmi zong omin, tua Chin mi a om lai siahsiah hih Tedim Baptist Church - Yangon Biakinnpi zong om den ding hi, ci-in muanna tawh "The Church: 2013 to Eternity" cih thulu guanin upna lianpi tawh ka thugenna ka khum nuam hi.


url: =Ei Sia Nennen Pawl ~ Rev. Zam Khat Kham :: ZOMI DAILY\nposted on 13 November 2016 at 10:20 am Lomkholna: Article, Biakna, Zamkhatkham\nThupatna :: A beisa bang hun hiam khat lai-a kipan “sia nennen” cih kammal khat hong kizang pha mahmah-a, i zak cil-in ngaih khol lo hi. Kisimmawhna kammal tawh kibanga, kineubawlna kammal hi pian mai hi. Mi khat in mi dang khat tung ah hih kammal zang leh simmawhna leh neubawlna-in kisang dinga, mi khatpeuh amah leh amah “Kei bel sia nennen pawl hi lel ing e”, ci-in kigen leh a kiniamkhiat lua maw, ahih kei leh a kilehgenna maw, cih ding hi mai hi. Tua hi a, “sia nennen” cih kammal pen a ngaih khol lo, a zaknop khol lo kammal tawh kibang hi. A kizatna mun tawh kisai sam ven cin, simmmawhna leh neubawlna kammal hi zaw pian mai hi.\nAhi zongin, ka gen nop thu pan nuam ka hih manin ‘ahi zongin’ cih kammal tawh hong pan leng, hih kammal pen a ngaih mahmah kammal khat-in zong kizang thei ding hi, ci-in ngaihsun ing. Pasian in Ama’ nasem ding mite samin zanga, a sap mite’ lakah a pil a siam zong ki-om-a, mi khempeuh kipil kim lo, kisiam kim lo hi. A pil ngiat a siam ngiat mi khat leh nih bek mah om a, a tamzaw pen Sia Pau Lian Mang in, “ei a laihawl pawl” ci-in Tedim Sangpi Magazine-a a gelh bangin “a laihawl pawl” leh “sia nennen” mah hi lel zaw hi hang. Kisimmawhna leh kineusakna hi lo-in leitung pianzia leh Pasian’ nasepna sung ah tua bangin om hi, cih a gen nuam i hihi.\nA sawt nai khol lo khat-in, Dr. D.A Carson’ gelh laimai 160 bek a pha Memoirs of An Ordinary Pastor a kici, pastor a sem ama’ pa’ thu laibu-a a gelh khat ka sim kha hi Hoih kisa mahmah a, laibu minthang khat zong suak pah mai hi. Amah pen mi minthang, a diakdiakin Laisiangtho Thuciam Thak sinna lam ah leitung bup Evangelical-te’ laka minthangpen khat hi a, Cambridge University pan in PhD la-in America gam Illinois state sunga Deerfield (Chicago gei mahamh) a Trinity International University (Trinity Evangelical Divinity School) ah Research Professor of New Testament Studies sawt simsim sem ta hi.\nLeitung mun tuamtuam ah lecture pia-in zin kawikawi-a, September 20 ni-in zong kei sangkahna Concordia Seminary ah “Day of Exegetical Reflection” kici hun ah amah mah thugenpi-in hong pai a, a kuamapeuh in thupi kisa-in kipaakta, kisang thei mahmah hi. Ama’ siam deuhna (areas of expertise) pen Biblical Theology, the historical Jesus, postmodernism, pluralism, Greek grammar, Johannine theology, Pauline theology, and questions of sufferings and evil hi, kici hi. 1996 kum-a a gelh The Gagging of God: Christianity Confronts Pluralism (Zondervan, 1996) bang 1997 kum ading “Theology and Doctrine” lam ah Evangelical Christian Publishers Association Gold Medallion Award a ngah laibu khat ahi hi.\nLaisiangtho kigelh cilna kampaute bulphuh a Laisiangtho telkheh-a sin theih nading ngimna tawh a kiphuan GRAMCORD kici computer tawh kizom-a pilna sinna (a research and educational institution designed to develop and promote computer-related tools for research into the Bible, focusing especially on the original languages) a phuankhia founding chairman zong hi laimawk hi.\nDr. D. A. Carson’ Gen A Pa’ Thu\nDr. Carson’ pa Pastor Tom Carson zong Canada gam, French (Piancik pau) kizat na Quebec kuam-a pastor sem, “sia nennen” khat, “ordinary pastor” khat ahi hi. Northern Ireland gam Carrickfergus ah 1911 kum August kha 26 ni-in a pa John Carson leh a nu Ethel-te’ sung pan-a piang ahi hi. Kum nih a phakin Canada gam ah lal uh a, 1927 kumin Ottawa Collegiate Institute (high school) zo hi. 1933 kumin Toronto Baptist Seminary kici Laisiangtho sang neu khat ah kah-in T.T. Shields khut nuai ah pilna sin hi. A sangkahna ah Elizabeth Margaret Maybury kici England gam London a suak nungak mel hoih piangthak mahmah khat tawh kithei-in kingai uh a, 1938 kum April kha 28 ni-in kiteng uh hi.1941 kum May 28 ni-in Baptist pawlpi sung mah ah tuiphum sia (ordination) kipia hi.\nA inn sung uh ah ki-uk kikhalna hoih mahmah a, an nek sim-in an bek kine lo-in thuhoih khat ta peuhmah kikupna-in nei den uh hi. Thungetna tawh kikalsuan innsung hi a, a tanu Joyce amah sangin piano a siam zawk masiah peuhmah Pastor Tom in piano tum-in a innkuan-un kium liiliai-in la sa khawm den uh hi. Hau ngei het lo uh a, ahi zongin Pasian in a kisapnateng uh sik den ahih manin cimawh lua mahmah ngei lo uh hi. Pastor Tom in Laisiangtho mun tampi lotngah thupi ngaihsut mahmah a, Mangkam leh Piancikkam-in mun tampi lotngah ngiat hi. Innkuan sung ah Pasian’ minthan nading ahi lo gamtat kampau khatpeuh deih ngiat lo-in tua bang a zang kha khatpeuh a om leh a khialhna kilak pah, kithuhilh pahlian-in kikhaktan lian hi.\nPastor Tom in a pawlpi hoihtak kem-a, zong kem zo a, mi dang pawlkhatte bangin pawlpi danga mite ama’ pawlpi ah zol-in guk sawm ngei lo hi. “Sheep stealing” kici tua bang gamtat zang nuam ngei lo a, a khantawnin a pawlpi gol lo, mi tam zuaizuai ngei lo hi. Khatvei bang a tapa Dr. Don Carson in, “Mi tampi na pianthaksak theih nadingin bang dinga gam mial nasepna ah kipia lo na hi hiam?” ci-in dong ngei hi. “Pasian in hong koihna mun hih mun hi cih ka theih gige man hi” ci-in dawng hi. 1963 kum October kha sungin kum sawtpi a sepna Drummondville pawlpi pan Pastor Tom Carson khawl hi. A khawl loh nading kigen pihpih taleh, a lungsim a khensatsa ahih manin khawl veve a, tua pawlpi pan a tawp hangin a khantawnin Pasian’ thu mah gen-in hilh den hi. Mangkam leh Piancikkam siam khawm tuaktuak ahih manin kumpi sung ah kamphen nasep kipia a, tua nasep a sep kawmin Pasian’ na zong ahih theih bangin sem hi.\nRev. Tom Carson pen a khantawn Piancikkam a zang mite’ lakah nasem deuh khat hi a, RC pawlpi a thahatna mun-a nasem ahi hi. A nupa-un lungsim kituak taka Pasian’ na a sepsep laitakun 1980 khit lam, a kum uh a tam sim khit lam ciangin a zi in Alzheimer’s disease kici khuak sung natna, thuciapteh theih lohna natna hong ngah citciat hi. A zi khoi kawm, thuhilh leh pawlpi dang khat ah piano tum thuah kawmin om-a, 1989 kum Decembe ni- 31, ni, kum khen ni-in a zi in sihsan hi. Amah zong a zi’ sih zawh kum 3 ciang, 1992 kum October kha 26 ni-in Topa in a nuntakna la-a, tua hun sung khempeuh zong ahih theih zah-in Pasian’ thuhilhna leh thugenna nei kawikawi hi.\nLaimai 200 zong a pha zo lo hih laibu sung ah Dr. D. A. Carson in a pa’ diary (nisim thuciamtehna) a gelhte leh amah mah in a neulai thu a phawk laite bulphuh-in a pa Pastor Tom Carson’ thu a nuai-a thupi pawlkhat hong gen hi.\n1. Inn tampi sik ngiat-a a innvakna leh laikhak gelh-in Laisiangtho hawmkhia-a Roman Catholic pawlpi sunga om mite Zeisu hong hotkhiatna lungdamna thu a hilhna;\n2. Kum tampi sung mi a tam het loh hangin a pawlpi nusia het lo-a a tuute hoihtak cinga a kepna;\n3. Tamveipi tak mah zong lungkia dingin kithawi-a, amah leh amah kisittel zel-a, a nasepna ah banghangin khanna om lo hiam, ci-a a kidottel zelna;\n4. Pastor Tom Carson’ nasep hun nunung lam ah Pasian in Quebec a pawlpite’ lakah khakhanlawhna tungsaka, a nuntakna a hun nunung lam ciangin pastor khangno tampite pantah-in tha a piak denna;\n5. A tate’ mai leh a tate’ zakna peuhmah ah khatvei zong kuamah gensia ngei lo a, a zi adingin pasal hoihpen, a tate’ adingin pa hoihpen ahih nadinga a nuntak zia;\n6. Kum 50 val nupa-a a tenpih a zi a dam loh ciangin kum tampi sung lungduai takin itna tawh a kep a khoina cih thute, a etteh huai thu tampi kimu hi.\nDr. D. A. Carson in hih laibu sung thumapi pian-a a gelh leh a thukhupna tungtawnin kammal pawlkhat ka gen nuam hi.\nPastor pawlkhatte, Pasian in vangliatna pia a, pawlpi adingin letsong lamdang mahmahte hi takpi uh hi. A mite uh it uh a, Laisiangtho siamin, amau’ tungtawnin mi tampi piangthaka, a nasepnate un khang tampi huamin, khuahun tawh kizui-in a nuntak theih zah khatun tuate’ uksa-in lah om lo uh a, upna thu ah khauh mahmah-in a nuntakna uh kisek kikhal zo mahmah sawnsawn uh hi.\nTua bang mite kuate hiam ci-in a min a puam-in kong lawh loh hangin na theih uh pawlkhat om-in na mitkha vuah hong suak zong pawlkhat om pah kha ding hi: kei mahbangin tuate’ nuntakna tungtawnin hanthotna leh thathak ngahna na nei khin ngel ding uh hi. Tuate lakah pawlkhatte bangin mi kim in a muh theih khol loh veiina zong nei kha ngel ding uh hi. Tua bang lianin eite mi thupi hi se lo-in ze-etna zong i thuak pah loh hangin, a beisa hun-a tua bang mite’ hangin Pasian’ tung ah i lungdama, tu laitaka Pasian’ zat mite’ adingin zong thu i ngetsak hi.\nAhi zongin, ei a tamzawte’ nasepna pen tua banga a kilang vuavua munte hi khol lo hi. Pastor a tamzaw pen a tul sawmsawm cih thadah mi a tul-a simte’ mai nangawn ah thu a gen ngei khol lote i hi zaw hi. Mite’ sim nop ding laibu hoih nono zong gelh thei khol lo, nasem mi tampipite’ “pu” zong hi ngei lo, pawlpi sung mahmah ah zong khantoh zuaizuaina zong i mu kha khol kei zaw hi.\nPitek putekte peuh thungetsak kawikawi lel, innvak dengdeng kawikawi lel, Laisiangtho hilhna leh thuhilhnateng peuh tawh i hun bei den zaw lel mai hi. Pawlkhat bang a huh ding mel om lo ahih manin biakinn nasep khawng amah ngiat peuh in a sem zong om mai a, tua banga a khan theih khol lohna zong a nasepna mun hang hiam, ahih kei leh amah mahmah zong a gina lo hi mai hiam, ci-a a khentel zo lo, a ngaihsun kha zel zong ki-om tham hi.\nA lawhcing keii, mi tampipi a ngah zuahzuah pastor-te khawng gal-et sim guauiguau pian-in, “siapite’” thusinsakna mun khawng ah va kihel zel, “siapite’” thugente khawng va ngai zel-in, lungdam sim sa-a thangah pianna khat leh a langkhat ah tua mite’ lawhcinna khawng hazat nop giauguau kawma ei’ kicin lohna khawng kiphawka ei leh ei i kihawmthawh hun zong om tham lua hi.\nA taktakin ci leng – i hihna bang taktakin kigen lehang – eite a tamzaw “sia nennen” hi zaw lel hang.\nRev. Tom Carson zong “sia nennen” khat hi a, tua “sia nennen” pa in a nuntak sung tawntung Pasian’ adingin citak taka a nuntakna, na a sepnate etteh huai, thangah huai tham hi, ci-in ka mu hi.\nHih laibu a gelh lai-in Dr. Carson in a pa’ thuciamtehna bu tampi en-a a gelh hi-in, tua banga a kaihkhop sungin ama’ nuai ah administrative assistant a sem Michael Thate in Mangkam-a kigelh khempeuh kaihkhop pih-a, a tawpna ah, “Ni dangin Henry Martin khat (British translator leh India gam lah Persia gam Muslimte’ laka missionary) ka suah nop den hi ve’n, tu’n bel, na pa’ thuciamtehnate ka simsim teh tua ka tupna sanga sangzaw tupna khat Pasian in hong pia ei: Cihtak ngitnget ngiat ding tum ta ing. Ei mihingte leivui hi hanga, ahi zongin hih diary-te sunga kiciamteh mipa leivui veve ahih hangin eng mahmah ing” hong ci hi, ci ngiat hi.\nPastor Tom Carson a sih ciangin a han tung ah Mangkam leh Piancikkam-in, “With Christ/Avec Christ” ci-in gelhsak uh a, tua in na khempeuh a khitna ahi hi. Pastor Tom Carson pen a nuntak sungin a pawlpi vuah panmun sang pawlin zong kikoih ngei lo hi; ahi zongin a nasepna mun Outaouais leh tua kiim khempeuh-a mite in siapa in amaute bangzah-in it takpi, cih teci pang den uh hi. A khan sungin laibu khat beek gelh ngei lo hi, ahi zong tua Laibu (Laisiangtho) it ngiat-in Mangkam leh Piancikkam-in mun tampi lotngah ngiat hi.\nHau ngei lo, lian ngei lo hi, ahi zongin Pasian’ hehpihna sungah nisim-in khangto-in picing semsem-a, Pasian’ tung pan zan-a a san hehpihna tuni adingin kicingsa lo-in nisim-in hehpihna thak tawh nungta kalsuan den hi. Gamlapi a mu khol thei lua mipil khat zong hi khol lo hi; ahi zongin vantung a mitsuan gigen den khat ahi hi. Pawlpi sung khawng ah zong vaihawm siam lua-in minthang khol lo hi; ahi zongin i Topa mahmah in, “Vaihawm na siam manun ka nungzuite na hih lam uh mite in hong thei ding hi” a cihna zong na om tuan sam lo hi.\nA diary-te i sim ciangin amah leh a mah cing zo kisa lo, siam zo kisa lo a a khitui luanna tawh kidim-a, ahi zongin a tu a tate in amah a nuihmai tiuteu den mi khat ahihna bek phawk den zaw uh hi. A kam mahmah tawh a tate thu a hilh thei lua mahmah pawl hi lo a, ahi zongin a nuntakna tawh lak zaw hi, ci-in a tu a tate in mu thei uh hi. Thu thak khatpeuh a phuan sangin kitotna piang kei leh, cih bulphuh den-a, ahi zongin tanglai-a kipan a ki-um suksuk upna laigilte peuhmah bel khah kilkel lo-in, nuntak gamtatna ah ahite a hi, ahi lote ahi lo, a ci den khat ahi hi. A nasepna mun bel tangzaii khol lo a, ahi zongin leitung bup huam-a kigelh laite sim den hi.\nA sih ciangin zato inntual ah mi hon tampi om khol lo hi. Newspaperte ah zong ama’ thu kigelh lo hi. TV ah zong suak lo a, Parliament ah zong kam khat beek kikeek kha lo hi. Canada gam in ama’ sih lam phawk kha lo hi. A sih laitakin a lupna gei a inndei sung ah mi khat beek om kha lo hi.Oxygen bung bek om-a, tua nangawn lah amah nak nawn lo ahih manin a kisapna om nawn lo-a a phit sausau pong bek mah hi lel hi.\nAhi zongin gal khat lam ah pengkul kimut hi. Pasian’ kumpi tokhom omna mun ah amah kilutpih a, tua banga a kilutpihna zong amah mi hoih khat ahih man, mi thupi khat ahih man hi lo-in, “sia nennen” khat ahih man nangawn zong hi lo a, a mawhna a kimaisak mi khat ahih man ahi hi. “Pha hi, a hoih a citak nasempa aw, na Topa’ nopna sung ah tum in” ci-a a Topa’ kam pan a zak ding a lunggulh den a Topa’ aw za takpi ta hi.\n(September 27, 2010 ni a hong nusia Leilum EBC pawlpi sunga sem Sia Samuel Cin Khan Pau leh amah bangmah-a Pasian’ na citak taka a sem khempeuh ka pahtawina hi. ZKK) Rev. Zam Khat Kham\nPrevious: ZAM Thupuak :: 13 November 2016\nNext: Wikileaks phuankhiapa maisakna ding kingen\nZIUSA Genvai lutnuamte sana neih ding theihsakna (October 2021)


url: =MSS 5: Sicily Ah Suang tawh Ki Deng - Zomi Adventist Innkuan\nSicily Ah Suang tawh Ki Deng\nItaly; February 1\nKum 13 apha Salvina Mazza pen a pa in, tai 33 (Km 43) a gamla Italy gam Sicily tuikulh ah siksakol tawh pai pih hi.\nAhizongin tua a khualzin uh pen nopthu hi khol lo hi. “Rosolini khua a, innkuan khat in Lai Siangtho hong hilh in hong ci veh aw” ci-in pa in a pai khiat ma un gen hi. “Nang zong Jesu’ thu koi ci hilh ding cih na theih nadingin ong zui oh” ci hi.\nPa in mawtaw nei lo ahih manin, Salvina tawh siksakol sik in Ragusa khua panin muallak guamlak nawk in hong pai ta uh hi. Ragusa khua ah Seventh-day Adventist a suak masa penpen ahi, a pa’ lawmte khat, Giovanni Giallanza in zongh zui hi. Giovanni in a pa pen Belgium gam a, Adventist pawlpi khat tawh ki meltheih sak hi.\nA sawt lua lo in papi tegel le numeino, a thum un, Rosolini khua ah cidam takin va tung uh hi. Veng le pamte in kongvang neute hongg in lamdang sa in na en ngeingai uh hi. “Hih mite kua hi peuhmah ahia?” ci-in khat le khat ki dongh ngeingai uh hi.\n“Hiah bang hih ding a hong pai uh a hia?” ci uh hi..\nTua venglepam te in zui ngeingai in tua innteekte’ inn ah va hawh henhan uh hi. A sawt lo in, inn sungah mi hong dim phitphet hi. Inntek pa in a zinte’ kiangah Lai Siangtho dot hong kipan ta hi. Pa in zong a Lai Siangtho bu hong hongg aa, tua sung panin a dawn na ding munte lak tel hi. Tua pa in a dang khat dot beh leuleu a, Pa in zong Lai Siangtho sung pan mah in dawng leuleu hi.\nPa’ dawn na tawh kisai in nupi nihte lungkim tuak pha lo uh a, ciah laulau uh hi. Tua zawh minit 20 khawng ding ciangin pasal nih, briefcase tawi kawm in, smart sitset in kongkhak ah hong dak uh hi. Tawmcik sung thu kigente a ngaih khit uh ciangun khat pa in a lawmpa ho phei hi.\n“Hih te’n tua bang dan thute bang mah gen se lo pi, Lungdamna thu ahi, Pasian’ thute bekbek mah gen lel uh hi lo a hia!” ci-in ho phei hi. Tua mi nihte ciah kik uh hi. Den a lungkim lo a, ciah laulau nupi nih te in a sawl uh palik officer nih te a hi uh hi.\nTua zawh nai thum khit ciangin, kikhop ki man ta hi. Pa in zong amaute mangpha khak hi. “Na sin beh nop uh leh hong thei sak un, hong pai kik ding hi ung,” pa in ci hi.\nSalvina zong siksakol tungah hong tuang kik in a pate tawh Ragusa ah ciah kik leuleu uh hi. Lamdang a sak mahmah khat ah, lam tawntung in mi a za aa sim na kigual zihziah uh hi.\n“Pa aw, biakna pawi om baih ding maw leh, mi tam si ee” ci-in Salvina in dongh hi.\n“Hi mah ei bawi, Ei a dingin pawi lianpi khat hong ki bawl sak ding hi ei” ci-in pa in dawng hi.\nTua a cih kawm in a awsuah hong ki lamdang a, “Nawh sik mengmeng ni ei, hih mipite kheng mengmeng nuam hang ei” ci hi.\nA thum un ahih theih tawp un a manlang in sik mengmeng uh hi.\nTua kawmkal ah mipi lak panin nakpi tak a otna awging hong ki za hi. “Tua bang pawlpi i deih kei hi. Zongh i kisam kei hi. Hih khua ah protestant pawlpi deih lo” a dang khat in cih beh hi.\nMipite in suangtum tawmin siksakol tuangte delh ta uh hi. “Bang mah thuk kik kei vo. Buai pih se kei vo. Nawh tak in sik mengmeng vo” Pa in ci hi. Salvina in ahihtheih tawp-a manlang in sik hi.\nMipite kiang panin a gamla simsim, a lung muanhuai khop khat a tun khit uh ciangin, Pa-in khawlpih a, aliam abai a-om kha uh hiam ci-in sit tel hi. Pasian kepna tawh avekun dam kim uh hi. A thumun kunsukin thu ngen uh hi.\n“Kote nongkep nongdal manin Lungdam ung Pasian aw, Mipite in suang tawh hong denuh hangin kua mah ka liam kei uh hi” Pa in ci hi.\nRosolini khua pan in kua mah’n thu gen dingin Pa sam nawn lo uh hi. Pa, a min taktak Carmelo Mazza, in a upna a hopsawnna ah haksatna tampi mah tuak kha hi. Galpi nihna khit ciangin, Sicily tuikulh tung khua khempeuh ah siksakol tuang in maan zaih kawikawi hi.\nAhi zongin 1946 kum-a mipi in suangtawh a den uh hitaleh a dangdang haksatna a thuak hangin lungkia tuan lo hi. Amah le Giovanni in, 1952 kum in Ragusa khua ah amasa penpen Adventist Pawlpi phut uh hi. Tua banah adang pawlpi thum te: Mazzarrone, Modica le Vittoria ah phut lai uh hi.\nTu-in Salvina kum 85 pha ta a, ahizongin a siksakol tuan lai uh hoih takin phawk lai hi.\n“Tua pen Pasian in lamdang takin hongkepna nalamdang hi. Cik mah hun in mangngilh ngei kei ning” ci hi.\nTua munah akido gawp khit-a kipan Salvina in Jesu thu agen ding lau nawn vet lo hi. A vengte in Adventist ahihna hangin simmawh bawlin, a nehpiksan uh ciangin lungduai takin thuak in, itna lak den hi. A sangkah lai-in zong alawmte le topate-in ako gawpgawp uh hangin a upna gengen lel hi. Tu na ngawn in zong, ama’ upna mah gengen lai hi.\n“Hih lungdamna thu gen pen nuam sa ngiat ing” ci lai zen hi.\n2016 kum sunga Sabbath 13na sumpite khenkhat tawh Ragusa a biakinn lam na in ki huh ngei khin hi. 1952 kum pek a, Salvina’ Pa in pawlpi a phuh a kipanin aki kawm-tawm’ biakinn bekbek ah a kikhawm uh ahi hi. Tua hi-a, amau’ biakinn taktak a neih uh ciangin nak lungdam phadiak uh hi. Tua bang na lianpite mission sumpi piakna tawh nong vaihawm sak man un lungdamna lian mahmah kong pulak kik uh hi.\nPrev post Church Manual (Mizo)\nNext post ZSS 5: Kiphatsakna Pan Kiniamkhiatna ah


url: =M.Th. Lukhu Nelkai Ngah Lungdampihna\nLast Updated on Thursday, 15 August 2013 17:54\tWritten by Tongsan Admin\tThursday, 15 August 2013 17:46\nMizoram, Champhai a teeng Pastor Tuang Za Pau (Pastor of Bethel AG Church) le Tongsan Reporter of Champhai, India in Hindustan Bible Institute & College, Channai,India pan August 10,2013 ni-in, Master of Theology (Th.M. Missiology) gualzawhna lukhu nelkai hong ngah ahih manin, Tongsan Media pan lungdampihna i puak hi. Mizoram Zomite sungah M.Th. a zokhin 2, 3 bang a om sam hangin Missiology Department tawh a zo masapen in kigen ahih manin lungdamhuai mahmah hi.\nKum 2006 akipan Bethel AG Church) ah Pastor semin, tulaitak pawlpi inn 100 val pha uh hi. Chennai ah a om sungin New Life Zomi AG Church pawlpi phut uh a, tua laiah a sangkah sung teng Pastor sem hi. Kawlgam pan leh India pan a pai Zomi sangkahte leh nasemte a hihtheih bangin angvan den hi. Tua banah minam le Zolai zong a it khat ahih manin Tongsan Media Group tawh minam ading Champhai pan thuthak puak (Reporter of Champhai)semin mapang hi. Topan Siapa thupha pia in hong zatsak semsem hen.\nAustralia ah Gullu Mual Lungphona Lawhcing\nLast Updated on Tuesday, 02 July 2013 23:29\tWritten by Tongsan Admin\tTuesday, 02 July 2013 22:56\nZogam, Tedim gam sung a om Zomite' neihsa gou lianpen le a thupi penpen ahi Gullu mual le Uiphuk mual Sikngo hong lakkhiatsak sawm ahi Sen (China) le Kawl kumpite' tungah lungkimlohna pulakna (Demonstration) pen World Zomi Congress (WZC) panlakna tawh leitung gam tuamtuam a om Zomite in June 30,2013 ni-in kithutuak takin neihkhop ding khensatna kinei hi. Tua thukimna tungtawn in US,Washington DC Area a om Zomite in June 28,2013 ni-in Washington DC, Myanmar Embassy zumpi mai-ah lungkim huaitak in bawl thei uh cih kiza hi.\nTua mah bangin Australia gam a om Zomite in zong Zomi Association of Australia (ZAA) makaihna tawh June 30,2013 (Sunday) ni mahin Canberra khuapi, Myanmar Embassy zumpi mai ah lungphona (Demonstration) thupitak mahin nei thei leuleu uh cih kiza hi. Hih Lungphona hunte sungah a gamgam a Kumpi thuneite lam pan ahi a, Kawlgam palai zumte pan buaina le nawngkaina om loin, lungkim huai takin kisemthei ci hi.\nAustralia gamah Zomi om zah bekpi 800 kim bang kipha ding himah le Canberra khuapi ah Zomi om nailo sese ahih manin, Melbourn pan Km.700 val agamlatna Canberra khuapi ah Bus 2 tawh pai uh hih Tua banah Queensland State, Brisbane khuapi, New South Wale State, Coffs Harbour leh Wollongong khuapite cihte pan Meileng,Vanleng leh Mawtaw tawh kipaikhawm kheukhau ahihna Pu Nang Khan Khup (Secretary of ZAA) tungtawn in kizasawn hi.\nHih bangin ZAA in WZC te' vaihawmna thukimpih bek tham loin, akisapna munah ahihtheih bangin a mapanna pen thupi le zahtak huai mahmah a, Zomite i kipum khatna hong kilangkhia in, Khantoh gim zong hong nam semsem ta hi. Tua banah Australia mah bangin, gam tuamtuam a om Zomite in zong lungphona anei ciat dingin kilamen hi. Australia Zomite lungphona tawh kisai Radio ABC te' in Pa Nang Khan Khup Naulak (GS of ZAA) tungah Holimpihna (Interview) nei uh ci hi. Mai lam zongah Zomite kithutuak takin i gam leh i minam ading, ih hihtheihna ciat gawmkhawm in mapang khawm den ding Zomite Topan thupha hong pia ta hen. thahat le akhangto minam i suahna dingin Topan Zomite thupha hong pia hen.\nRef: Nangkhankhup Naulak\nSecretary of ZAA\nPosted by Tongsan Tanute\nLia Kimnu 4-D Ngah Lungdamkohna Thupitak Neihsak Ding\nLast Updated on Monday, 01 July 2013 11:45\tWritten by Tongsan Admin\tFriday, 28 June 2013 08:51\nTukum 2013 Tansawm laivuanna- ah Zogam panin Tedim gam ong sazian hoih penin kiciamtehin, tua zahkhop mahin Zomi sungah (All-D, 5-D,4-D, 3-D,2-D,1-D) cih bang angah tampi mah ki-om hi. Hih (D-Distinction)ngahte Zomi Youth Association-ZYA, Central Committee,Kawlpi in Zomi sungah pilna lam thapiakna le lapsangna ding ngimna tawh Pawhtawina piak dingin Sazian kaikhawm laitak uh cih kiza hi.\nHih Zomi D- ngahte' sung pan Rev. Pau Khan Khai ( Pastor of Bethel Zomi Baptist Church,Kawlpi) le Pastor Niang Go Mante' tanu Upen Lia Zen Sawm Kim @Kimnu (Kum-16) in Chem, Phy.,Bio. le Math (4-D) ngah ahih manin, hong tung ding July 6,2013 ni ciangin Topa' tungah Lungdamkohna nasiatak bawlsak ding cih thu Rev. Pau Khai in Tongsan Media ah gen hi.\nLungdamkohna ding deihna bulpite bel anuai teng hangin lungdamkohna nei nuam ahihna Rev. Pau Khai in gen hi.\n1. Ka pa leh kanu te'n laitan neilo na pi'n, lai deihlua uh ahih manin ka sangtawp ding thumvei bang hong phallo in hong kahsak teitei uh hi.\n2. Pasian nasemte pen a cimawh leh agenthei bekbek dingin akingaihsut laitakin, Pasian in ama nase te innkuan hihbang ahong hehpihna hangin.\n3. Zogam puah leh zunna dingin mipilte tawh ka kithuahna tungtawn in agah hi dingin um ing.\n4. Pilna deih lua kahih manin ahamsa mahmah sangnaupang te inn ah mi 80 te tungah afree in tuition kapiaksakna .\n5. Kum dangin D ngah sangnaupangte a om ciangin lungsimtakpi tawh ka lungdampihna gah zong hi dingin um ing.\n6. Tukum pen Zogam, Kawlgam le gamdang mun tuamtuam ah Crusade ka bawlzawh kum 26 leh Pastor sepzawh kum 20 cin kum hi sese hi.\n7. Zomi Pasian nasemte sungah a om mengmeng lo tanu (4 D) ngah Topan hong neihsakna hangin.\n8. Ka sunghpa Lang Khan Pau pen Lashio thonginnpi pan hong suahtakna hang teng tawh gawm khawm ding.\nLia Kimnu, Tawmging beh pen Tonzang gamhuam Tauleng khua-ah suakin Kawlpi ah khangkhia hi. Tanlang pan Tan 8 dong Kawlpi ah sangkah in, Tan 9, 10 Yangon ah kahin Yangon EC Boarder pan Tansawm (4-D) tawh zo hi. Unau numei 2 le pasal nih sung pan a Upen ahi hi.\nReported by Sia Pau Khai


url: =LESSON 12 September 12–18 A MANPHA HOP SAWNHUAI THUPUAK ~ MUC\nLESSON 12 September 12–18 A MANPHA HOP SAWNHUAI THUPUAK\nAdmin 11:27:00 PM Articles, Sabbath School Lesson\nLESSON 12 September 12–18\nA MANPHA HOP SAWNHUAI THUPUAK\nTu Kaal Sung Sim Ding: 2 Pet. 1:12, 16–21; Mang. 19:11–18; 14:14–20; Thuhilhsia. 12:13, 14; Mang. 14:6–12.\nKAMNGAH: Leitungah a teeng mite a kipan gam khempeuh, nam khempeuh, pau khempeuh, pawl khempeuhte kiangah tawntung Lungdamna Thu hilh dingin vantungmi a khat khat in vankim lai-ah a leeng ka mu hi. Tua vantungmi in Pasian kihta unla a vangliatna phat un. Bang hang hiam cihleh a thukhen ding hun a tungzo hi. Vantung, leitung, tuipi leh cikte a piangsakpa na bia un,” ci-in nakpi-in kiko-in a gen hi” (Mangmuhna 14:6, 7).\nKhrih sihna in mi khempeuh ading sihna hi. Koi mun koi muhah om mi hi taleh, bang hun bang hun a nungta hi taleh leitungbup adingin Khrih hong si hi. Tua hi-in hotkhiatna thu in mi nam khempeuh, pau nam khempeuh tungah hotkhiat thu a kigen ding ahi hi. Hotkhiatna in minam khempeuh hong kituahsak hi. Jesuh nunna, a sihna leh sihna pan a thawh kikna in hell vangliatna leh khuamial ukna nei khempeuh tungah zawhna nei hi. Hotkhiatna thu in Jesuh mah hi. Jesuh in eite adingin hong si hi. Tu-in eite adingin nungta hi. Mawhna sung pan hong honkhia dingin hong pai khin a, mawhna vangliatna pan a hong honkhia dingin khat vei hong pai kik ding hi. Jesuh in Ama ngah ding a kilawm khempeuh eite in i ngah theih nadingin eima thuak ding a kilawm khempeuh Amah mah in a hong thuak hi. Ama sungah diktansakna i ngah a, a hong siantho-sak khit ciangin ni khat niteh Amah tawh a mangkhawm ding ihi hi.\nLai Siangtho in Jesuh hong pai masak leh a hong paikik ding limtakin hong hilh hi. Tankhia dingin khat vei hong pai khin a, ciangtan nei lo man tawh a hong leisa eite in amah tawh tungtawn inn-ah a nungta khawm dingin a hong pai kik ding hi. Mangmuhna Bu in Jesuh leitungah a hong pai kik ding mi khempeuh kigingkhol dingin hong hilh hi. Tuhun mite in hih thu a zak ding kisam hi. Mangmuhna Bu in kum zalom 21 sung a dingin kisam mahmah ahihna thu tu kaal sungin i kikum ding hi. Hun nunung a pawlpi adingin Jesuh thupuak i kantel pha ding hi.\nTUHUN ADING PETER THUPUAK\nMawhna hong kipat a kipan khang khat khit khang khat ah Pasian in kamsangte tungtawnin Ama hotkhiatna thu pulaak hi. Pasian in pulaak kholh lo-in bangmah sem lo bawl lo hi (Isa. 46: 9, 10). Pasian in a kamsangte tungtawnin a hong tung ding thukhenna thute pulaak khol hi (Amos 3:7). Tuiciin a tunma-in Pasian in Noah tungtawnin leitung mite tungah hilhkholhna thu pia hi. Kialpi a tunma-in kum sagih sung a kigingkhol dingin Pasian in Egypt gamah Joseph mapai kholsak hi. Jew kamsangte in Babylon galkapte in Jerusalem a suksiat ding hilhkhol uh hi. Jesuh a hong pai nadingin Tuiphum John in mawh kisikna thu hilhkhol hi.\n2 Peter 1:12 sim in. Pasian in Peter hunlai mite tungah ama tungtawnin bang thu gen hiam?\n2Peter 1:16–21 sim in. Peter leh nungzuite pulaak “Tuhun thuman”in bang hong hilh hiam? Mihingte a hong tatkhiat nadingin kum zalom khat hunlai-in Khrih in mihingin hong nungta hi. Singlamteh tungah Khrih hong sihna Pa Pasian itna kilangsak hi. Mawhna thaman in sihna hi taleh mi khempeuh in Khrih sungah tawntung nunna i ngah thei hi. Tua hotkhiatna thu upna tawh ngah thei dingin deihtel theihna hong kipia hi (Rom. 3: 23; 6: 23; Eph. 2:8). Khrih sungah hotkhiatna thu in a tawntung adingin hong kipia ahi hi. Hun khat pan hun khat, khang khat khit khang khat, a tawntung adingin tuhun thuman hi tawntung hi.\nLai Siangtho a nunung pen Mangmuhna Bu sungah Jesuh in Ama hong hotkhiatna leh a hong pai kikma-in mite in a kigingkhol dingin hiilhkhohna thugen hi. Mihing bulphuh pupa ngei-nate leh angsung huaihamna tawh kidim biaknate kilangkhia-sak hi. Mangmuhna buppi in Jesuh leh mite ading a sepkhiat thute hong hilh hi.\nJesuh in Pa Pasian zia le tong limtakin pulaak hi. Amah in leitung kumpite tungah ukna nei hi. Amah in eite a hong it pa, i mawhna khempeuh panin a hong siapsiang pa, a Pa leh Ama Pasian adingin kumpi leh siampi-in a hong bawl hi (Mang. 1: 1-6). Mangmuhna Bu in Jesuh thute leh hun nunung a Ama mite in a sawt lo-in a hong pai nadingin a kigingkhol dingin thupuak ahi hi.\nMangmuhna Bu na ngaihsut ciangin bang thu na ngaihsun hiam? Jesuh ngaihsun kha lo-in sapi tuamtuamte leh limciinnate ultungsak zaw na hiam? Banghangin Jesuh in a piang ding thute hong hilh khol hi ding hiam? Bangci bangin mihingte a hong itna kilangh hiam?\nMANGMUHNA MITSUAN HUN NUNUNG THUTE\nLungdamna Thubu-te in Khrih hong pai masakna thu hong hilh uh hi. A suahna, a nunzia leh a nasepte, a sihna leh sihna pan a hinkikna thute pulaak hi. Lungdamna Thubu-te in Khrih Nihvei-na a hong pai kik ding thu a pulaak uh hangin a ngimna bulpi uh in tua thu hi lo hi. Mangmuhna Bu in ahihleh mawhna om a kipan siatna khempeuh a beisiang ding hun sung thute pulaak hi. Genkholhna khempeuh mungtup in vangliatna tawh Khrih a hong pai-na thu pulaak hi.\nMang. 1:7; 11:15; 14:14–20; 19:11–18 sim in. Bang thute pulaak ciat uh hiam?\nMangmuhna Bu a pat pan a tawp dong thute in Jesuh hong pai masakna mungtup thute hong hilh uh hi. “A kithat Tuuno in kumpite Kumpi, topate Topa-in hong pai kik ding hi (Mang. 5:12; 19:16). Ama mite a bawlsia, a nengcip galte khempeuh beimang ding hi (Mang. 17:14). Mawhna, siatna sung panin vanglian inn ah hong tunpih ding hi. Satan in Khrih a langdo hun a bei-na hi ding hi. Leitung in kibawl thak ding hi. Tatkhiat mi khempeuh in Topa tawh nungta khawm tawntung hun hi ta ding hi (Mang. 21:1–4).\n“Jesuh in kei ka hong pai baih ta ding hi. Hih hilhkholhna sung a kigelh thute a zui mi in thupha ngah mi ahi hi,” ci hi (Mang. 22:7, 12, 17, 20). Tua hi-in mi khempeuh in itna tawh Jesuh kiang zuan a, Ama hehpih pom-in Ama thuman zui-in, a sawt lo-in a hong pai kik ading kigingkhol ding hong deih hi. Mangmuhna Bu a tawpkhakna-ah Jesuh hong sapna kimu hi.\n“Kha Siangtho leh Monu in “hong pai in,” ci-in hong sam hi. Tua sapna aw a za mi in Topa tungah “hong pai ta in,” ci-in pulaak ding kisam hi (Mang. 22: 17). Tawntung nunna a zong mi khempeuh in Topa va zuan dingin hong sam hi. Hotkhiatna a sang mite in ama kiang zuan dingin hong sam-in, Ama hong pai kik ding lamen a ngakin midangte zong Ama Topa zuan dingin a sam dingin hong sawl hi. Leitung in a sawt lo-in a hong pai ding Topa dawn dingin kiginkholhtheih nadingin eite in kuankhia-in Ama thupuak tangko dingin Topa in hong sawl hi. Jesuh tawh nasemkhawm a nuamsa sangin a lian zaw thupha om lo hi. Hun nunung-ah Jesuh tawh mapangkhawm-in hotkhiatna thugenna sangin a lungkimhuai zaw nasep dang om lo hi.\nKhrih in a sawt lo-in hong pai ding hiam? Jesuh in a sawt lo-in hong pai ding hi, ci-in John in a gen kum 2000 val khin hi. Ahi zongin misi-te omzia tawh kisai thu siksan hi lehang, misi in bangmah theihna nei nawn lo-in, mimal khat ciat in sihna tawh kinai tawntung-in nungta ihih mah bangin, Jesuh hong kum kik ding tawh a kinai tawntung ihi hi. Hih thu in a sawt lo-in Jesuh hong pai kik ding hi, cih theihtelna hong guan hiam?\nHUN NUNUNG ADING MANGMUHNA THUPUAK\nMangmuhna 14 sungah Mangmuhna Bu thupuak bulpi kipulaak hi. Hih thupuak in hun beikuan-a a nungta mite adingin thupi mahmah hi. Tua thupuak in hun nunung a mite adingin Pasian thupuak hi. Hih hun beikuan a thupuak in Pasian mite ading leh minam khempeuh adingin a thupi thupuak hi.\nMang. 14:14–20 sim in. Topa hong pai kikna bang tawh kigenteh-in kipulaak hiam?\nLai Siangtho in Khrih hong pai kikna ding anlak tawh genteh hi( Matt.13: 37 -43). Mang. 14 sungah anlak ding ankung in hotkhiat ngah mi siangthote limcing hi. Lenggahkung min in migilote kisiatna limcing hi. Mang. 14:6–12 in hun nunungah Pasian mite in a tawpkhakna anla dingin kigingkhol dingin hong hilh hi.\nMang. 14:6, 7 sim in. Bang thu laingek nih pulaak uh hiam? Koi bangin Seventh-day Adventist thu-um mi, nang le kei in bangci mite hi, cih hong theitelsak hiam?\nA masa vantungmi thupuak in kum zalom 21 sung-a a nungta mite in nuntakna mungtup thu bulpi a lungngai dingin hong sam hi. Tua thupuak in Pasian hehpihna in mi khempeuh hong piak mawhmai-na thu hong hilh hi. Mawhna pan suahtakna leh zawhna tha hong guan hi. Hih in mihing khempeuh tungah a hong kipia manneihna hi; bang hang hiam cihleh Khrih in eite hong bawl-in mawhna sung pan hong honkhia hi. Ni khat ni ciangin a nunung pen Pasian thukhenna hong tung ding a thuman lohna khempeuh beimang ding hi, cih hong hilhkhol hi. Hih thu in a lungdamhuai mahmah thu hi; bang hang hiam cihleh siatna khempeuh in a sawt lo-in beimang ding hi.\n“Seventh-day Adventist thu-um mite in leitung mite adingin khuavak leh khua-hun vil dingin a tuam diakin hong kikoih ihi hi. A kisia leitung adingin patau-koh hilhkholhna pia dingin masuan a hong ki-ap hi. Pasian Kammal in khuavak bangin amaute makaih hi. Amaute tungah zahtaak huai pen leh siangtho pen nasep kipia hi. Tua nasep in vantungmi khatna, nihna leh thumna thupuak genkhiat ding hi. Hih thupuak sangin a thupi zaw thupuak dang om lo hi. Hih thupuak simloh thudang khat mitsuan lo ding uh hi.” Ellen. G. White, Evangelism, pp. 119, 120. Koi bangin hih thupuak pawlpi hi taleh mimal in hi taleh a thupi bel-in koih ding hiam?\nKICING ZAW-IN PASIAN THUPUAK THEIHCIANNA\nHun nunung adingin Mangmuhna Bu thupuak in mihing khempeuh a hong tankia Jesuh hehpihna thu hi (Mang. 14:6) Tua thupuak in i nuntakna khempeuhah Pasian kihtakna, zahtakna tawh a nungta ding ihi hi. Tua in Pasian thukhenna siksanin a thupiakte nuntakpih cihna hi (Mang. 14:7). “Pasian kihta un” cih a khiatna in i ngaihsutzia tawh kisai hi. Pasian a lungkimsak nunzia a nei ding, ngaihsutna khempeuhah Amah i masak ding hong kisawl hi. Pasian deihna bangin a nungta dingin a thumang mi hong makaih hi (Pau. 3:7; Sawl. 9:31, 1 Pet. 2:17). Vantungmi khatna thupuak in Pasian a minthangsak dingin hong sawl hi. Pasian zahtakna in i nuntakna i sep i bawl khempeuh huam hi.\nThuhilhsia 12:13, 14; 1Kor. 6:19, 20 sim in. Koi bangin hih munte in Pasian kihta-in Ama minthangsak ding cih thu hong theitelsak hiam?\nSilesa deihna zui tuhun mite in amau gamtatna tawh kituakin a gah at ding uh hi; i vawh bangbangin a at kik ding ihi hi. I gamtatna bangin thu hong kikhen ding hi. Pasian zahtakna, a thupiakte nuntakpihna leh Pasian thukhenna in a tonkhawm ahi hi; a tuamtuak hi lo hi. A thupiakte i nuntakpihna in Jesuh tawh kizopna gah ahi hi. Jesuh dikna bek in Pasian thukhenna pan-in hong suakta-sakin Ama sungah bit takin i om thei hi. Jesuh dikna bek mah in Ama min a thangsak dingin hong nungta-sak hi.\nMang. 14:7; 4:11; Pian. 2:1–3; Pai. 20:8–11 sim in. Pasian biakna mantakin bang thu siksan hiam? Koi bangin Sabbath in biakna man hong hilh hiam?\nSatan in Sababth langdo hi. Bang hang hiam cihleh biakpiakna ah Sabbath in thu bul mahmah hi, cih Satan in thei hi. Khrih in Piangsak Pa hi, cih Sababth in pulaak hi. Sababth in mi khempeuh in leitung leh vantung Piangsak Pa bia ding hong sawl hi (Mang. 14:7). Sabbath in nate in ama thu-in hong piangkhia tawm hi, nial hi. Sabbath in eite hong piangsakin mihing manphatna hong pia Jesuh mah biak ding hong theisak hi.\nPasian in eite hong Piangsak Pa ahih manin Amah bek mah biaktaakcing ahihna hong hilh Sabbath bangzahin thupi ahihna ngaihsun in. A tawpna-ah eite hong Piangsak Pa phawk nadingin, i hun neih seh sagih-ah seh khat Topa biakpiakna-in nei ding thupiak sangin a thupi zaw thupiak dang bang om hiam?\nA NUNUNG PEN PASIAN HONG THUUMNA\nMang.14:8; 17:3–6; 18:1–4 sim in. Biakna tawh kipawl Babylon thu bang hong hilh uh hiam?\nMangmuhna Bu sungah “Babylon” in mihing gamtatna, pupa ngei-nate bulphuh-in upna man lo, biakna man lote limcing hi. Tua bang biaknate in Jesuh leh a siantho-na sangin mihing gamtat hoihna thupi-sak zaw hi. Pasian thupiakte tungah mihing thupiakte dinmun sangsak zaw hi. Babylon in sing leh suang biakna, ni biakna, pumpi a sih hangin a si lo kha om hi, cih upnate bulphuh hi. Hih bang biakna man lote in tanglai Babylon biakna panin a simtham-in tuhun biakna sungah hong lut hi. A kisia tuhun leitung adingin Pasian thupuak in Jesuh leh Ama siantho-na hi. Tua thupuak in “A lian mahmah Babylon kisia hi. Babylon panin hong paikhia un,” cih sapna in mun khempeuh kizel hi (Mang. 18:2, 4). Pasian in Khrih leh Ama siantho-na, a hong hilh thute a lamsang dingin Seventh-day Adventist Pawlpi khangkhia-sak hi. Jesuh in “Lampi, Thuman leh Nuntakna hi,” ci-in pulaak ding kisam hi (John 14: 6). Hih in Babylon khialhna kilanghkhia-sak a, Jesuh thumanna pulaak hi.\nMang. 14:7, 9–11 sim in. Biakna-ah a kibang lo mitsuan thu nih bang pulaak hiam?\nMangmuhna14 in a kibanglo biakna nih, Piangsak Pa biakna leh sapi biakna, pulaak hi. Hih biakna nihte in Pasian biak ni ding tawh kizopna nei uh hi. Piangsak Pa biakna in a man Sabbath siksan-in, sapi biakna in Sabbath aitangin a man lo Sabbath tungah kinga hi. Sabbath in eite hong Piangsak Pa, hong Honpa, hong kum ding Kumpi sungah tawldamna, khamuanna leh bitna limcing hi. A man lo Sabbath in mihing leh ama ngaihsutna, mihing bawltawm thupiak bulphuh hi.\nMang. 14:12 sim in. A thu ma-a a kigente siksan-in bang thu hong hilh hiam? Koi bangin thukham leh hehpihna in kipulaak hiam? Hotkhiatna-ah thukham leh hehpihna in a kikhenkhia thei lo ahihna thu hong hilh hi lo hiam?\nNgaihsutbeh Ding: “Pasian in leitung khuavak dingin tanglai Israel mite a sap mah bangin tu-in Ama pawlpi hong sam hi. Vantungmi khatna, nihna leh thumna thupuak in Pasian mite leh leitung mite hong kilamdangsak hi. Hih thupuak in leitung mite lak pan hong samkhia-in Amah tawh a nungta khawm dingin hong sam hi. Topa thupiakte tangko ding leh tuhun ading genkholhna thupuakte a hilhsawn dingin a hong sam hi. Tanglai Israel mite a sawl bangin tu-in zong a hong sawl hi. Vantungmi thumte in Pasian thupuak khuavak a sang mite in leitung sak leh khang, mun tuamtuamah hilhkholhna thupuak a gen mite limcing uh hi. Khrih in a nungzuite tungah hih bangin hong vaikhak hi: “Note in leitung adingin khuavak na hi uh hi” (Matthew 5:14).Jesuh a sang mi khempeuh tungah Calvary singlamteh in hih bangin gen hi: “ Mihing khat a manphatna ngaihsun un. Mun khempeuhah pai unla mi khempeuh tungah hotkhiatna thu hilh un” (Mark 16: 15). Hih nasep a zekai sak ding bangmah phal kei un. Hotkhiatna thu hilh in a thupi penpen nasep hi. Tawntung a kimang ding thu hi. Jesuh in a mangthang mite hong it-in a hong tatkhiat nadingin Ama nunna a hong piakna thu in Ama nungzui khempeuh tha hong guan hi.”\n“Khrih tungah a ki-ap mi khempeuh Amah in lungdam takin hong sang hi. Leitung in a lamdang Pasian mihing-in a hong pianna, itna thu a theih nadingin Khrih in mihing-in hong piang hi. Tua itna in leitung mun khempeuh a zelh nadingin vantung itna pulaak in. Gen in. La-in sa in.” Ellen G. White, 10 Counsels for the Church, pp. 58, 59.\n1. Bangci bangin vantungmi thumte thupuak in Seventh-day Adventist Pawlpi thupuak a zungpi bang pulaak hiam?\n2. Sabbath a thupitna leh Sababth limciinnate ngaihsun in. Tukaal sung thusinna om bangin Sabbath thupiak in Pasian in eite hong Bawlpa, hong Tanpa hi, cih hong phawksak hi. Mual siangtho, khuapi siangtho khatah va pai-in Pasian bia dingin thu hong kipia lo hi. Kaal khatin Sabbath a hong tun theihna in leitung in nai khatin tai tul tampi hat-in kiphei-na hangin ni sagih sial-in Sabbath hong tung hi. Koi bangin hih thu in Sabbath a thupi-na hong hilh-in bang hong masuansak hiam?\n3. Koi bangin mite sansiam theih dingin Babylon kisiatna leh sapi ciapteh pulaak ding na hiam? Cihnopna in i gen thute deihlo-in a heh om phial taleh, koi bangin i gen thute mite nial lo-in pom thei ding uh hiam?